**J E G Y Z Ő K Ö N Y V**

**Készült:** Törökszentmiklós Városi Önkormányzat Képviselő-testületének 2016. június 14-én megtartott **rendkívüli nyilvános ülésén.**

**Az ülés helye:** Polgármesteri Hivatal I. emeleti Díszterme

**Jelen vannak:** Markót Imre polgármester

 Révi Attila alpolgármester

Tanácskozási joggal: Dr. Majtényi Erzsébet jegyző

 Dr. Libor Imre aljegyző

 Fejes Ferenc képviselő

 Kányáné Buzás Mónika képviselő

 Kovács László képviselő

 Mészáros Zoltán képviselő

 Serfőző István képviselő

 Szabó Péter képviselő

Korpásné Antalicz Ildikó képviselő (2. napirendi ponttól)

Fejér Ilona képviselő (3. napirendi ponttól)

 Gál István, Dr. Monoki Bernadett, Pozderka Judit,

 Kovácsné Beregi Judit, Halászné Olcsák Andrea osztályvezetők

 Kovács Béla VESZ intézményvezető

Meghívott vendégek: Sulyok Gabriella intézményvezető

 Róth Ervin ügyvezető

**Markót Imre** polgármester köszönti az ülésen megjelenteket, a napirendi pontokhoz meghívott előadókat, a tisztelt TV nézőket. Megállapítja, hogy a Képviselő-testület megválasztott 11 tagjából jelen van 8 fő. Három képviselő jelezte késését. Az ülés határozatképes, azt megnyitja.

Elmondja, hogy a két ülés között történt fontosabb eseményekről a következő soros ülésen ad tájékoztatást.

Közli, hogy a Szervezeti és Működési Szabályzat 42. §-ban szabályozott írásbeli interpelláció és kérdés nem érkezett.

**Napirend előterjesztése, elfogadása.**

**Markót Imre** polgármester az ülés napirendjének a meghívóban szereplő napirendi pontokat javasolja megtárgyalásra.

Kérdés, hozzászólás, más javaslat nem hangzik el.

**Markót Imre polgármester szavazásra teszi fel a napirendet. Szavazás után megállapítja, hogy a Képviselő-testület jelen lévő 8 tagja 8 igen, egyhangú szavazattal a napirendet elfogadja és meghozza a következő határozatát:**

**156/2016. (VI.14.) Kt. számú**

**H a t á r o z a t**

**Az ülés napirendjének elfogadásáról**

 Törökszentmiklós Városi Önkormányzat Képviselő-testülete a 19/2010. (X.19.) számú Önkormányzati rendelete 37. § 1 (b) pontja alapján az alábbiak szerint hagyja jóvá az ülés napirendjét:

**Nyilvános napirendi pontok:**

|  |  |
| --- | --- |
|  | **Megújuló energiaforrások kiaknázására irányuló energiaellátás megvalósítása a Törökszentmiklósi Városi Strandfürdő és Kemping területén a TOP-3.2.2-15 pályázat felhívás keretében** |
| Előterjesztő: Markót Imre polgármesterSzakelőadó: Marsi Péter osztályvezető |
|  | **A települési szilárd hulladékkal és szelektív hulladékkal kapcsolatos hulladékkezelési helyi közszolgáltatásról szóló 10/2015. (V.01.) számú rendelet módosításáról** |
| Előterjesztő: Markót Imre polgármesterSzakelőadó: Dr. Libor Imre aljegyző Róth Ervin ügyvezető |
|  | **A települési szilárd hulladék begyűjtésére, elszállítására vonatkozó közszolgáltatási szerződés megkötéséről** |
| Előterjesztő: Markót Imre polgármesterSzakelőadó: Dr. Libor Imre aljegyző Róth Ervin ügyvezető |
|  | **TOP-1.4.1-15 kódszámú, „A foglalkoztatás és az életminőség javítása családbarát, munkába állást segítő intézmények, közszolgáltatások fejlesztésével” tárgyú pályázat benyújtásának hozzájárulásáról a Törökszentmiklósi Református Egyházközség részére** |
| Előterjesztő: Markót Imre polgármesterSzakelőadó: Marsi Péter osztályvezető |
|  | **Önkormányzati étkeztetési fejlesztések támogatása tárgyú pályázat benyújtásáról** |
| Előterjesztő: Markót Imre polgármesterSzakelőadó: Marsi Péter osztályvezető |
|  | **Törökszentmiklósi Család- és Gyermekjóléti Központ Szakmai Programjának és Szervezeti és Működési Szabályzatának módosításáról** |
| Előterjesztő: Markót Imre polgármesterSzakelőadó: Sulyok Gabriella intézményvezető |
|  | **5200 Törökszentmiklós, Kossuth Lajos utca 122. sz. ingatlan részleges bontásáról** |
| Előterjesztő: Markót Imre polgármesterSzakelőadó: Marsi Péter osztályvezető |

Erről értesül:

1. Markót Imre polgármester
2. Dr. Majtényi Erzsébet jegyző
3. Irattár

**I. NAPIRENDI PONT**

**Előterjesztés megújuló energiaforrások kiaknázására irányuló energiaellátás megvalósítása a Törökszentmiklós Város épületein a TOP 3.2.2-15 pályázati felhívás keretében.**

**Szóbeli kiegészítés**

**Marsi Péter** osztályvezető elmondja, hogy a TOP 3.2.2 felhívásra szeretne az Önkormányzat egy pályázatot benyújtani, mely benyújtási határideje a mai nap. A pályázat keretében megújuló energiaforrás biztosításával van lehetőség egy naperőművet létesíteni a volt Vegytek telephely területén. Az energia felhasználása a Városi Strandfürdő, a Sportpálya, valamint az Ipoly A. Kulturális Központ területén történne. A projekt előkészítése során vizsgálták az összes Önkormányzati fenntartású intézmény energiafogyasztását, igyekeztek minél szélesebb körben véleményeket begyűjteni. A szakmai vélemények, illetve a szolgáltatóval történt egyeztetések után áll össze a projekt beadható formában. A technikai módosítás szerint felsorolásra kerültek az érintett intézmények a határozati javaslatban. Kéri az előterjesztés és a határozati javaslat elfogadását.

**Bizottsági vélemény**

**Mészáros Zoltán** képviselő elmondja, hogy a Pénzügyi és Városfejlesztési Bizottság az előterjesztést egyhangúlag támogatta és elfogadásra javasolja.

Kérdés, hozzászólás a napirenddel kapcsolatban nincs.

**Markót Imre polgármester szavazásra teszi fel az előterjesztést. Szavazás után megállapítja, hogy a Képviselő-testület jelen lévő 8 tagja 8 igen, egyhangú szavazattal meghozza a következő határozatát:**

**157/2016. ( VI.14. ) K. t.**

**H a t á r o z a t:**

**Megújuló energiaforrások kiaknázására irányuló energiaellátás megvalósítása Törökszentmiklós Város épületein**

1. Törökszentmiklós Városi Önkormányzat Képviselő-testülete (továbbiakban: Képviselő-testület) a „**Megújuló energiaforrások kiaknázására irányuló energiaellátás megvalósítása Törökszentmiklós Város épületein”** című projektet meg kívánja valósítani.
2. A Képviselő-testület a fejlesztés megvalósításának érdekében a TOP-3.2.2-15 kódszámú „Önkormányzatok által vezérelt, a helyi adottságokhoz illeszkedő, megújuló energiaforrások kiaknázására irányuló energiaellátás megvalósítása, komplex fejlesztési programok keretében” tárgyú támogatás elnyerésére nyújt be pályázatot, valamint az előírt jogszabályoknak megfelelően biztosítja annak fenntarthatóságát.
3. A Képviselő-testület a projektet az 5200 Törökszentmiklós, Wesselényi u. 51., 1134/5 helyrajzi számú, 5200 Törökszentmiklós, Puskás Ferenc utca 14. 1335 hrsz-ú, 5200 Törökszentmiklós, Pánthy Endre utca 2-6. 4043 hrsz-ú, és az 5200 Törökszentmiklós, Dózsa György út 17. 6829/2 hrsz-ú ingatlanokon kívánja megvalósítani.
4. A Képviselő-testület a fejlesztés megvalósításának fedezetét az alábbiak szerint biztosítja:

 adatok Ft-ban (bruttó)

|  |  |  |
| --- | --- | --- |
|  | 2017. | Összesen |
| Igényelt támogatás | 130.000.000 | 130.000.000 |
| Saját forrás | 0 | 0 |
| Összesen | 130.000.000 | 130.000.000 |

A Képviselő-testület vállalja, hogy támogatási döntés esetén a projektet a költségvetésében szerepelteti.

1. A Képviselő-testület felhatalmazza Markót Imre polgármestert, hogy a projektanyag előkészítésében teljes joggal eljárjon és a pályázat benyújtásához és megvalósításához szükséges valamennyi dokumentumot aláírja.

Felelős: Dr. Majtényi Erzsébet jegyző

Határidő: 2016. június 14.

Erről értesülnek:

1. Markót Imre polgármester
2. Dr. Majtényi Erzsébet jegyző
3. Közpénzügyi Osztály
4. Városfejlesztési Osztály
5. Irattár

**II. NAPIRENDI PONT**

**Előterjesztés a települési szilárd hulladékkal és szelektív hulladékkal kapcsolatos hulladékkezelési helyi közszolgáltatásról szóló 10/2015. UV.01.) számú rendelet módosításáról**

**Szóbeli kiegészítés**

**Dr. Libor Imre** aljegyző szóbeli kiegészítésében elmondja, hogy a hulladékról szóló törvény változásai teljes mértékben átalakítják a hulladékgazdálkodás jelenlegi rendszerét. Ennek alapján az önkormányzatoknak jogszabály alkotási kötelezettségük keletkezett. Ennek tesz eleget a rendelet tervezet. A jogszabály szerint 2016. június 30-ig kell kialakítani a helyi önkormányzatoknak azt a jogszabályi környezetet, ami megfelel a magasabb szintű jogszabályoknak. Elmondja továbbá, hogy jelenleg a lakosok nem kapnak a hulladékszállításról számlát, mivel az állami feladatot átvevő szerv országos szinten jelenleg nem tudja a számlát előállítani. Várhatóan talán július hónapban áll helyre ez a rendszer.

**Bizottsági vélemény**

**Mészáros Zoltán** képviselő elmondja, hogy a Pénzügyi és Városfejlesztési Bizottság az előterjesztést elfogadta és elfogadásra javasolja. Hozzáteszi, az ülésen elhangzott, hogy nem teljesen értenek egyet a kormányzati szándékkal.

**Kérdések**

**Serfőző István** képviselő tudni szeretné, hogy mi volt az akadálya annak, hogy a Kft. ismételten megteremtse a zöldhulladék elhelyezésének lehetőségét a Puskás Ferenc úti telephelyen, igazodva a korábbi szokásokhoz?

**Róth Ervin** ügyvezető a kérdésre válaszolva elmondja, hogy a zöldhulladék gyűjtése kötelező a közszolgáltatóknak január 1-től. A telephely nem rendelkezik olyan létesítménnyel, amely megfelel ennek a gyűjtésnek. Csak úgy működhet, hogy a szolgáltató a lerakóban helyezi el a zöldhulladékot. Elmondja továbbá, hogy az érvényes engedélyek csak gyűjtésre és szállításra vonatkoznak, egyéb hulladékkezelési tevékenységet nem végezhetnek.

**Szabó Péter** képviselő szerint lenne lehetőség ennek a megoldására, melyhez megfelelő szándéknak is párosulnia kellene. Ügyvezető urat kérdezi: lát-e lehetőséget arra, hogy a lakosoknak ne megvásárolt zsákban kelljen a vágott füvet kirakni, hanem összegyűjtött, zárható edényben, üríthető állapotban raknák ki a lakosok a zöldhulladékot? Így mentesülnének a zsák megvásárlásának a terhe alól. Korábban ez a lakosság számára egy térítésmentesen igénybe vehető szolgáltatás volt, a díj beépült a hulladékkezelési szolgáltatásba. Lát-e erre lehetőséget ügyvezető úr?

**Róth Ervin** ügyvezető elmondja, hogy a rendelet tartalmazza: szállításonként egy darab zsák minden lakos részére térítésmentesen rendelkezésre áll a későbbiekben. Az új rendszerben a többletszolgáltatásért a szolgáltató díjat kérhet. Elmondja továbbá, hogy a hulladékszállítási díj már három éve nem változott, azonban a szolgáltatási kötelezettség viszont bővült. A szolgáltatónak a működésképesség megtartását is figyelembe kell venni. Véleménye szerint a szállításonkénti egy darab ingyenes zsák (évente tíz alkalommal) a lakosság egy részének kielégíti az igényét. Akinek nem, az viszont többletszolgáltatást vesz igénybe, ennek megfizettetésére a jogalkotó lehetőséget biztosít.

**Kányáné Búzás Mónika** képviselő tudni szeretné, mikortól várhatják a lakók a számlázást? Félelem van a lakosokban, hogy több havi számlát kell majd egy összegben kifizetniük, rövid határidővel.

**Róth Ervin** ügyvezető elmondja, hogy a létrejött koordináló szerv jelenleg technikailag alkalmatlan a számlázásra. Ezt úgy kívánja feloldani, hogy bérszámlázási szerződést kíván kötni azokkal a közszolgáltatókkal, akik erre képesek és hajlandóak. A Kft. természetesen erre jelentkezett. A koordináló szervtől tájékoztatásul kapott egy számlaképet, melyben jelenleg a lakosságtól egy összegben kéri a II. negyedév egész díját. Még nem tudni, hogy vissza lehet-e térni a havi számlabontásra, s csakis július hónapban várható számla.

**Kányáné Búzás Mónika** képviselő arra szeretne választ kapni, hogy a Kft-nél létszámleépítésre vagy dolgozócserére sor kerülhet-e?

**Róth Ervin** ügyvezető szerint az átalakításnak meg lehet az a következménye, hogy a kisebb szolgáltatók – mint a Kft. is – képtelenek lesznek a szolgáltatást ellátni. Ennek ellenére a Kft. szolgáltatását bővítette az elmúlt egy hónapban, a meglévő 24 ezer szolgáltatási főről 32 ezer főre bővítették a szolgáltatási területüket. Ennek célja a versenyképesség megőrzése. Azt a célt tűzték ki a tulajdonossal történt egyeztetés után, hogy a városnak megmaradjon a közszolgáltató cége. Ameddig a lehetőségeik adottak, addig nem szeretnének egy kollégától sem megválni.

**Hozzászólások.**

**Serfőző István** képviselő előző kérdésében az akadályoztatás okáról szeretett volna választ kapni. Egyetért abban, hogy elmúlt tárgyaláshoz képest nem történt változás. Akkor ígéretet kapott arra, hogy megkeresik a lehetőséget a zöldhulladék gyűjtésére azon lakosoknak, akik saját maguk szállítanák ki a Puskás Ferenc útra az összegyűjtött hulladékot. Elhangzott a korábbi egyeztetések során, hogy ehhez engedély szükséges. Nem azt kérték, hogy ennek a zöldhulladéknak a további feldolgozásáról, komposztálásáról gondoskodjanak a Puskás Ferenc úton, csak annyit kértek, hogy újra odavihessék, s onnan a Kft. szállítsa tovább. Véleménye szerint a korábbi döntés, mely szerint havi rendszerességgel szállítsák el a zöldhulladékot, nem életszerű, mivel az időjárás miatt több hétig nem lehet tárolni azt. Úgy gondolja, hogy nem a város lakóinak kell szolgálnia a Kft-t, hogy a tevékenysége könnyebb, egyszerűbb legyen, hanem fordítva. Ügyvezető úrtól azt várta volna, hogy megpróbálják megoldani a problémát, nem tudja elfogadni, hogy a feladatot kitolják a nyakukból. Változatlanul úgy látja, hogy ennek megoldása továbbra is feladat a Kft. részére.

**Korpásné Antalicz Ildikó képviselő asszony csatlakozik az üléshez, a Képviselő-testület 9 fővel folytatja munkáját.**

**Révi Attila** alpolgármester egyetért abban, hogy a zöldhulladék szállítása, tárolása jelenleg akadályokba ütközik, s nincs teljes mértékben megoldva. Úgy véli, ebben a helyzetben, a hulladékgazdálkodási rendszer teljes körű átalakulása előtt nem lenne célszerű egy újabb, kiadási tételt növelő beruházást végrehajtani. Meg kell ezt a feladatot oldani azután, hogy kiderül, a Kft. milyen módon tudja tevékenységét tovább végezni. Egy kis türelemre kéri képviselőtársait és a lakosságot.

**Szabó Péter** képviselő szerint egy meglévő rendszert szüntettek meg, mely semmilyen beruházást nem igényel; a konténerek meg vannak, melyekbe gyűjtötték a zöldhulladékot a Kft. telephelyén. Az engedélyek beszerzése valóban szükséges, azonban ez nem igényel beruházást. A szolgáltatás fedezete pedig évek óta benne van a szilárdhulladék begyűjtési rendszerében. A 10 db zsák, amit a Kft. ingyen rendelkezésre bocsát, az nem elegendő a lakosságnak. A rendelet semmilyen megkötést nem tartalmaz arra vonatkozóan, milyen mennyiségű zöldhulladékot lehet elhelyezni. Véleménye szerint egy jól működő rendszert kellene életben tartani, csupán szándék kérdése, hogy akarják-e csinálni vagy nem.

**Kovács László** képviselő szerint a Kft. vezetése eldöntötte, hogy 2016-tól nem akarják ezt a feladatot elvégezni, s mindenre hivatkozva a lehetőségét sem vizsgálták meg, hogy újra élesszék.

További hozzászólás nincs.

**Markót Imre polgármester szavazásra teszi fel az előterjesztést**. **Szavazás után megállapítja, hogy a Képviselő-testület jelen lévő 9 tagja 6 igen, 3 tartózkodás mellett megalkotja a következő rendeletét:**

**TÖRÖKSZENTMIKLÓS VÁROSI ÖNKORMÁNYZAT**

**KÉPVISELŐ-TESTÜLETÉNEK**

**14/2016. (Vi. 15.)**

**ÖNKORMÁNYZATI RENDELET**

a települési szilárd hulladékkal és szelektív hulladékkal kapcsolatos hulladékkezelési helyi közszolgáltatásról szóló 10/2015. (V.01.) rendelet módosításáról

Törökszentmiklós Városi Önkormányzatának Képviselő-testülete a Magyarország helyi önkormányzatairól szóló 2011. évi CLXXXIX törvény (továbbiakban: Mötv.) 13. § (1) bek. 19. pontjában, valamint a hulladékgazdálkodásról szóló 2012. évi CLXXXV. törvény (továbbiakban: Ht.) 88. § (4) bekezdés a) pontjában kapott felhatalmazás alapján a települési szilárd hulladékkal és szelektív hulladékkal kapcsolatos hulladékkezelési helyi közszolgáltatásról szóló 10/2015. (V. 01.) számú rendeletét (Rendelet) az alábbiak szerint módosítja:

1. §

(1) A Rendelet 5. § (1) bekezdése e) pontja az alábbiak szerint módosul:

*e) az elkülönítetten gyűjtött zöldhulladékot a közszolgáltatótól beszerezhető, biológiailag lebomló, emblémás zsákba köteles elhelyezni.*

(2) A Rendelet 7. § (2) bekezdése d) pontja az alábbiak szerint módosul:

*d) a közszolgáltató gyüjtési alkalmanként a zöldhulladék gyűjtéséhez szükséges biológiailag lebomló alapanyagú emblémás zsákból 1 darabot térítésmentesen biztosít. Az efeletti zsákmennyiséget a közszolgáltató többletszolgáltatásként térítés ellenében biztosítja.*

(3) A Rendelet 10. § (1) bekezdés b) pontja az alábbiak szerint módosul:

*b) a zsákos zöldhulladék házhozmenő rendszeres gyújtésének megszervezéséről és lebonyolításáról, valamint a karácsonyfák begyűjtéséről - az Országos Hulladékgazdálkodási Közszolgáltatási Tervvel összhangban – évente 10 alkalommal a szolgáltató gondoskodik.*

(4) A Rendelet 10. § (1) bekezdés c) pontja az alábbiak szerint módosul:

*c) a fásszárú növények gallyainak gyűjtését – a b) pontban jelzett gyűjtéssel összehangolva – évente 2 alkalommal a közszolgáltató végzi.*

(5) A Rendelet 13. § a) pontja az alábbiak szerint módosul:

*a) Házhozmenő szelektív gyűjtés: családiházas övezetben az ingatlanokhoz biztosított gyűjtőedények ürítésével, gyűjtőszigeteken öblösüveg gyűjtéssel, valamint emblémás zöldhulladékos zsákok elszállításával , gyűjtőjáratos formában.*

2. §

A Rendelet VII. fejezete helyébe az alábbi fejezet lép:

***VII. Fejezet***

***KÖZSZOLGÁLTATÁSI DÍJ***

*11. §*

*(1) A közszolgáltatási díj megfizetésére az köteles, aki a jelen rendeletben foglaltak szerint a hulladékkezelési közszolgáltatás igénybevételére köteles. A közszolgáltatás díjának beszedésére - külön jogszabály rendelkezései szerint – a Nemzeti Hulladékgazdálkodási Koordináló és Vagyonkezelő Zrt. (továbbiakban: NHKV) jogosult. A lakásszövetkezeti tag esetén a közszolgáltatás díját a lakásszövetkezet téríti meg az NHKV részére.*

*(2) A kötelező közszolgáltatást igénybevevők díjfizetési kötelezettségüket havonta teljesítik.*

*(3) A közszolgáltatás díját a számla kiállítás időpontját követően 15 napon belül kell kiegyenlíteni az NHKV részére.*

*(4) Nem tagadhatja meg a közszolgáltatási díj megfizetését az, aki a települési szilárd hulladékkal kapcsolatos kötelezettségeit nem teljesíti, feltéve, hogy a szolgáltató számára a közszolgáltatást felajánlja, illetve a közszolgáltatás teljesítésére vonatkozó rendelkezésre állást igazolja.*

3. §

*A rendelet a kihirdetését követő napon lép hatályba és* az azt követő napon hatályát veszti.

Törökszentmiklós, 2016. június 14.

Markót Imre Dr. Majtényi Erzsébet

polgármester jegyző

**III. NAPIRENDI PONT**

**Előterjesztés a települési szilárd hulladék begyűjtésére, elszállítására vonatkozó közszolgáltatási szerződés megkötéséről**

**Szóbeli kiegészítés**

**Dr. Libor Imre** aljegyző szóbeli beajánlásában elmondja, az előterjesztés kapcsolódik az előbb tárgyalt rendelet tervezethez. A hulladékgazdálkodásról szóló törvény szerint 2016. október 1-től csak azok a közszolgáltatók végezhetnek hulladékgazdálkodási tevékenységet, amelyek rendelkeznek a Nemzeti Hulladékgazdálkodó Koordináló és Vagyonkezelő Zrt. által kibocsátott megfelelőségi véleménnyel. Ennek kiadásának egyik feltétele volt a rendelet módosítása, valamint a közszolgáltatási szerződés módosítása, mely a rendelettel szinkronban van.

**Bizottsági vélemény**

**Mészáros Zoltán** képviselő elmondja, hogy a Pénzügyi és Városfejlesztési Bizottság az előterjesztést egyhangúlag támogatta.

**Kérdés nincs.**

**Hozzászólások**

**Szabó Péter** képviselő továbbra is kéri az ügyvezetéstől és a városvezetéstől, hogy teremtsék meg a zöldhulladék begyűjtésének, lakosságtól történő átvételének korábban megszokott módját, biztosítsa annak feltételeit. Csak így tudja támogatni a szerződés megkötését.

**Mészáros Zoltán** képviselő beszámol arról, hogy az előterjesztést a Kommunális Szolgáltató Kft. Felügyelő Bizottsága is tárgyalta, s egyhangúlag támogatta. A Felügyelő Bizottság is megfogalmazta kételyeit. A díjbeszedés központosításával jelenleg még nincs számlázó program, melyre egyébként még most írtak ki közbeszerzést. Ennek a lefutási ideje még legalább egy hónap, de lehet több is, s várhatóan a bérszámlázás sem fogja ezt felgyorsítani. Ezért a lakosságtól is késve fog majd beérkezni a szolgáltatási díj, s mikor kerül majd ez vissza a szolgáltatóhoz. A szolgáltatók valószínűleg fel fogják élni tartalékait, esetleg hitelforráshoz is kell nyúlniuk. Szeretnék, ha a 2017. decemberi határidő megmaradna.

**Fejér Ilona képviselő asszony csatlakozik az üléshez, a Képviselő-testület 10 fővel folytatja munkáját.**

**Dr. Libor Imre** aljegyző elmondja, hogy a gazdasági társaság már 3. hónapja végzi úgy a tevékenységét, hogy saját vagyonát éli fel. Tudni kell az új rendszerről, hogy a közszolgáltatási díjat az NHKV. veti ki és az ő számláján jelenik majd meg. Egy bonyolult képlet alapján a közszolgáltató majd egy közszolgáltatási díjat fog kapni a szolgáltatás minőségétől függően. Ez a díjtétel azonban nem tartalmazza a gazdasági társaság költségeit. Jelenleg van egy standard díj, mely nem fedi le a közszolgáltatás díját, s vannak korrekciós tényezők pozitív és negatív irányban is. Nem látnak még tisztán ebben a kérdésben. Úgy véli, hogy egyenlőre a kivárásra kellene helyezni a hangsúlyt. Október 1-ig eldől, melyik szolgáltató marad a piac területén meg, s melyik nem.

**Serfőző István** képviselő felhívja a figyelmet arra, hogy amit kérdezett, nem olyan anyagi jellegű kérdés, amely komoly megfontolást igényel. Amely azonban megfontolást igényelt volna, azt megszavazta a Testület. Véleménye szerint korábban úgy bővítettek a szolgáltatást, hogy nem tudták előre, milyen árat kapnak majd a szolgáltatásért, vakon léptek előre. Ehhez képest a zöldhulladék elhelyezésének kérdése piti dolog – közgazdaságilag, de ez a város lakóinak életszínvonalát befolyásolja. Nem lát olyan értelmes indokot, ami akadálya a régi rendszer visszaállításának.

**További hozzászólás nincs.**

**Markót Imre polgármester szavazásra teszi fel az előterjesztést**. **Szavazás után megállapítja, hogy a Képviselő-testület jelen lévő 10 tagja 7 igen, 1 nem 2 tartózkodás mellett meghozza következő határozatát:**

**158/2016. (VI.14.) Kt.**

**Határozat:**

**A települési szilárd hulladékkezelési közszolgáltatási szerződésről**

1. A Képviselő-testület jóváhagyja a Törökszentmiklós Városi Önkormányzat és – a tulajdonában álló – Törökszentmiklósi Kommunális Szolgáltató Kft között 2016.06.20-tól kötendő települési szilárd hulladékkezelési közszolgáltatási szerződést a határozat melléklete szerint.
2. A Képviselő-testület felhatalmazza Markót Imre polgármestert és a Törökszentmiklósi Kommunális Szolgáltató Nonprofit Kft ügyvezetőjét a közszolgáltatási szerződés aláírására.

Határidő: 2016. június 20.

Felelős: Markót Imre polgármester

Erről értesül:

1. Markót Imre polgármester
2. Dr. Majtényi Erzsébet jegyző
3. Törökszentmiklósi Kommunális Szolgáltató Nonprofit Kft. Törökszentmiklós, Puskás F. u. 12.
4. Közpénzügyi Osztály
5. Városüzemeltetési Osztály
6. Irattár

Melléklet a 158/2016. (VI.14.) K. t. határozathoz

KÖZSZOLGÁLTATÁSI SZERZŐDÉS

**TELEPÜLÉSI SZILÁRD HULLADÉK BEGYŰJTÉSÉRE, ELSZÁLLÍTÁSÁRA**

amely létrejött egyrészről

**Törökszentmiklós Városi Önkormányzat**

cím: 5200 Törökszentmiklós, Kossuth Lajos út 135/a

adószám: 15732767-2-16

bankszámlaszám: 10700309-24851305-51100005

Statisztikai számjel:15732767-8411-321-16

képviseli: Markót Imre polgármester

(a továbbiakban: **Önkormányzat**),

másrészről

**Törökszentmiklósi Kommunális Szolgáltató Nonprofit Kft.**

cím: 5200 Törökszentmiklós, Puskás Ferenc utca 12.

cégjegyzékszám: 16-09-006169

adószám: 12533868-2-16

KÜJ szám: 100421466, KTJ: 101105157

bankszámlaszám: 11745066-20018418

Statisztikai számjel: 12533868-3811-113-16

képviseli: Róth Ervin ügyvezető

(továbbiakban: **Szolgáltató**),

együttes említésük esetén **Szerződő Felek** között.

Szerződő Felek figyelembe véve a közbeszerzésről szóló 2011. évi CVIII. tv. 9. § ka. pontjában meghatározott előírásokat Törökszentmiklós város területén elvégzendő települési szilárd hulladék begyűjtésére, elszállítására közszolgáltatási szerződést kötnek az alábbi feltételekkel:

1. A szerződés célja

A szerződés célja az Önkormányzat és a Szolgáltató közötti kapcsolatrendszer szabályozása, amelynek eredményeként az Önkormányzat közigazgatási területén a szilárd hulladékkal kapcsolatos kötelező közszolgáltatási kötelezettségnek a Szolgáltató útján tesz eleget, ezáltal biztosítja, hogy Törökszentmiklós Városi Önkormányzat települési szilárd hulladékkal kapcsolatos hulladékkezelési helyi közszolgáltatásról szóló többször módosított 20/2002 (XII.18.) számú önkormányzati rendelete (továbbiakban: rendelet) előírásainak megfelelően

1. a környezetvédelmi,
2. a köztisztaság és közegészségügyi

követelményei megvalósuljanak.

2. A Szolgáltató kötelezettségei

A hulladékról szóló 2012. évi CLXXXV. tv.-ben, valamint a rendeletben meghatározott feladatokat, maradéktalanul ellátja, ehhez az 5200 Törökszentmiklós, Puskás Ferenc u. 12. számon található telephelyet fenntartja.

* 1. Vállalja, hogy biztosítja a közszolgáltatás folyamatos és teljes körű ellátását. A közszolgáltatás nyújtása során a rendeletben, valamint a közszolgáltatásra vonatkozó jogszabályokban előírt feltételeket és kötelezettségeket teljesíti.
	2. Biztosítja a közszolgáltatás meghatározott rendszer, módszer és gyakoriság szerinti teljesítését. Vállalja a települési szilárd hulladék összegyűjtését, elszállítását és ártalommentes elhelyezését a Kétpói Regionális Szilárdhulladék lerakóba hétfőtől péntekig reggel 7.00-órától kezdődően járatrend szerint. (a hulladékgyűjtő edények biztosítása nem a Szolgáltató feladata)
	3. Évente egy alkalommal lomtalanítás illetve 10 alkalommal zöldhulladék begyűjtése, melynek közszolgáltatási díját a gyűjtési, szállítási díj tartalmazza.
	4. A szelektív hulladékgyűjtő szigeteken keletkező hulladékot elszállítja heti rendszerességgel.
	5. Biztosítja a közszolgáltatás teljesítéséhez szükséges mennyiségű és minőségű járművet, gépet, eszközt és berendezést.
	6. Biztosítja a szükséges létszámú és képzettségű szakember alkalmazását.
	7. Elvégzi a közszolgáltatás folyamatos, biztonságos és bővíthető teljesítéséhez szükséges fejlesztéseket, beruházásokat és karbantartásokat.
	8. Létrehozza és működteti a közszolgáltatás teljesítésével összefüggő adatszolgáltatási rendszert, és gondoskodik a rendszeres nyilvántartás folyamatos vezetéséről.
	9. Telephelyén az ügyfelek számára könnyen hozzáférhető ügyfélszolgálati és tájékoztatási rendszert működtet.

3. Az Önkormányzat kötelezettségei

* 1. A közszolgáltatás hatékony és folyamatos ellátáshoz szükséges információkat a 2012. évi CLXXXV. törvény (Ht.) 35. §-ának *g)* pontjára tekintettel a Szolgáltató számára szolgáltatja.
	2. Elősegíti a közszolgáltatás körébe tartozó és a településen folyó egyéb hulladékkezelési közszolgáltatási tevékenység összehangolását.
	3. Elősegíti a településen működtetett különböző közszolgáltatások összehangolását.
	4. A települési igények kielégítésére alkalmas hulladék gyűjtésére, kezelésére, ártalmatlanítására szolgáló helyek és létesítmények kijelölése.

4. A szerződés hatálya

Jelen szerződést a Szerződő Felek határozott időre 2016. június 20. napjától, 2017. december 31. napjáig kötik.

5. A közszolgáltatás finanszírozásának elvei és módszerei

* 1. A Nemzeti Hulladékgazdálkodási Koordináló és Vagyonkezelő Zrt. (továbbiakban: NHKV) Törökszentmiklós Város közigazgatási területén a rendelet figyelembe vételével a jelen szerződés 5.5 pontjában megállapított közszolgáltatási díjat jogosult kiszámlázni.
	2. Az NHKV a települési szilárd hulladék közszolgáltatási díjáról havonta számlát állít ki, melyet a közszolgáltatást igénybe vevő 15 napon belül köteles kiegyenlíteni.
	3. Az NHKV a hulladékgazdálkodási közszolgáltatás elvégzéséért külön jogszabály szerint megállapított szolgáltatási díjat fizet a Szolgáltató részére.
	4. A közszolgáltatás igénybevételéért az ingatlantulajdonost terhelő díjhátralék adók módjára behajtható köztartozás. A díjhátralék behajtására vonatkozó eljárási rendet a hulladékról szóló 2012. évi CLXXXV. tv (Ht) tartalmazza.

5.5 A hulladékgazdálkodási közszolgáltatási díjat a Magyar Energetikai és Közmű-szabályozási Hivatal (a továbbiakban: Hivatal) javaslatának figyelembevételével a miniszter rendeletben állapítja meg és a Koordináló szerv szedi be.

5.6 A közszolgáltatás díját az ingatlan használója/tulajdonosa fizeti meg az NHKV-nak.

5.7 A 60 literes edény igénybevételére kizárólag az egy fős háztartások jogosultak (a lakcímnyilvántartás adatai szerint az adott címre, állandó és ideiglenes jelleggel, csak egy fő van bejelentve). A jogosultak köréről az Önkormányzat ad nyilatkozatot a Szolgáltató részére.

5.8 Az igénybevevőkkel (lakossági és közületi ügyfelekkel) az Önkormányzat által megadott adatok alapján a Szolgáltató köt külön szerződést.

5.9 A számlát magyar forintban kell kiállítani.

6. A szerződés megszűnése

* 1. A szerződés megszűnik:

- a 4. pontban meghatározott időtartam elteltével

 - a Szolgáltató jogutód nélküli megszűnésével.

* 1. A Szolgáltató a közszolgáltatási szerződéstől a teljesítés megkezdéséig elállhat, azt követően a szerződést felbonthatja, ha a közszolgáltatási szerződés megkötését követően alkotott jogszabály a közszolgáltatási szerződés tartalmi elemeit úgy változtatja meg, hogy az a közszolgáltatónak a közszolgáltatás szerződésszerű teljesítése körébe tartozó lényeges és jogos érdekeit jelentős mértékben sérti.
	2. Az Önkormányzat Képviselő-testülete általi felmondással:
* ha a Szolgáltató a közszolgáltatás ellátása során a tevékenységére vonatkozó jogszabályokat vagy hatósági előírásokat súlyosan megsértette, és a jogsértés tényét bíróság vagy hatóság jogerősen megállapította,
* ha a Szolgáltató a közszolgáltatási szerződésben megállapított kötelezettségét

 neki felróhatóan súlyosan megszegte.

* 1. A Szolgáltató a közszolgáltatási szerződést felmondhatja, ha az Önkormányzat a közszolgáltatási szerződésben meghatározott kötelezettségét a Szolgáltató felszólítása ellenére súlyosan megsértik, és ezzel a Szolgáltatónak kárt okoz, vagy akadályozza a közszolgáltatás teljesítését.
	2. A közszolgáltatási szerződés felmondási ideje 6 hónap.

A felmondási idő alatt a Szolgáltató a szolgáltatást változatlan feltételekkel köteles teljesíteni.

7. Felelősségbiztosítás

* 1. Szolgáltató felelősséggel tartozik a közszolgáltatási szerződésben vállalt szolgáltatásért a szerződés hatályba lépésétől a szerződés megszűnéséig.
	2. Szolgáltató köteles az Önkormányzatot minden olyan veszteséggel, kárral, igénnyel és követeléssel szemben biztosítani, amely az Önkormányzatnak vagy harmadik személynek a Szolgáltató magatartásával (tevékenységével, mulasztásával) okozott személyi sérülések és dologi károk, valamint az ezekre visszavezethető vagyoni károk következtében jelentkeznek.
	3. Szolgáltató kifejezetten jelen szerződés alapján ellátott tevékenységével összefüggésben, összértékben 10.000.000,-Ft, azaz tízmillió forint biztosítási értékre szakmai felelősségbiztosítással rendelkezik.

8. Egyéb rendelkezések

8.1 Jelen szerződést a Szerződő Felek módosíthatják, ha a szerződéskötéskor előre nem látható ok következtében beállott körülmény miatt – a szerződés valamelyik fél lényeges jogos érdekét sérti. A szerződésmódosítást a Szerződő Felek kötelesek írásba foglalni.

8.2 Amennyiben a jelen szerződés bármely rendelkezése érvénytelenné válik jogszabályi változások miatt, a többi része hatályban marad. A Szerződő Felek kötelezettséget vállalnak, az érvénytelen részt úgy módosítják, hogy az érvénytelen résszel elérni kívánt cél megvalósuljon.

8.3 Jelen szerződés teljesítése során a Szerződő Felek az írásbeliséget kötik ki. Erre tekintettel a megállapodások, értesítések, nyilatkozatok, kiegészítések, módosítások csak annyiban hatályosak, amennyiben azokat a Szerződő Felek írásban teszik meg. Írásbeli alaknak a tértivevényes levél minősül.

8.4 A Szerződő Felek nevében az alábbi személyek jogosultak jognyilatkozatra:

* Önkormányzat nevében a mindenkori polgármester, jelenleg:

Név: Markót Imre

Elérhetőség: 5200 Törökszentmiklós, Kossuth Lajos út 135.

* Szolgáltató nevében a mindenkori ügyvezető, jelenleg:

Név: Róth Ervin

Elérhetősége: 5200 Törökszentmiklós, Puskás Ferenc u. 12.

8.5 Bármely kár vagy veszteség bejelentése, amely a szerződéses kötelezettségek valamelyik fél részéről történő megszegéséből, illetve jogszerűtlen felmondásából ered, az Önkormányzat és a Szolgáltató közötti egyeztetés tárgyát képezi. Szerződő Felek mindent megtesznek annak érdekében, hogy a felmerült vitás kérdéseket egymás között tárgyalásos úton rendezzék. Ha a tárgyalások megkezdésétől számított 30 napon belül a Szerződő Felek képtelenek békés úton megoldani a vitát, amely a jelen szerződés teljesítésével kapcsolatosan közöttük felmerül a pertárgy értékétől függően a Szolnoki Városi Bíróság, vagy a Szolnoki Törvényszék kizárólagos illetékességében állapodnak meg.

8.6.A Szerződő Felek megállapodnak abban, hogy a megkötött szerződés nyilvános, abba bárki betekinthet.

8.7. A szerződésben nem szabályozott kérdésekben különösen a Ptk. és Ht. előírásai az irányadóak.

Jelen szerződést a Szerződő Felek, mint akaratukkal mindenben megegyezőt írják alá.

Törökszentmiklós, 2016. június ………

|  |  |
| --- | --- |
| **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_****Markót Imre****Törökszentmiklós Városi Önkormányzat polgármester** | **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_****Róth Ervin****Törökszentmiklósi Kommunális****Szolgáltató Nonprofit Kft****ügyvezető** |

**IV. NAPIRENDI PONT**

**Előterjesztés TOP-1.4.1-15. kódszámú „A foglalkoztatás és az életminőség javítása családbarát, munkába állást segítő intézmények, közszolgáltatások fejlesztésével” tárgyú pályázat benyújtásának hozzájárulásáról a Törökszentmiklós Református Egyházközség részére**

**Szóbeli kiegészítés**

**Marsi Péter** osztályvezető szóbeli kiegészítésében elmondja, hogy a TOP pályázati felhívásra a Református Egyházközség fenntartásában és üzemeltetésében lévő Petőfi úti tagóvodának a felújítására, korszerűsítésére nyújtottak be pályázatot. A beruházás keretében tornaszoba kialakításáról, orvosi szoba, óvónők számra öltözőhelyiség, vizesblokkok kialakítására, energetikai felújításra, illetve eszközbeszerzésre kerül sor. A pályázat benyújtását követően hiánypótlást kapott az Egyházközség, amelyet június 17-ig kell teljesíteni. Ebben kéri a Képviselőt-testületet, mint tulajdonost, hogy döntsön a projekt tartalmáról, annak elfogadásáról, illetve a fenntartási időszak végéig az üzemeltetésben tartásáról. Kéri a Képviselő-testületet a határozat javaslat elfogadására.

**Bizottsági vélemény**

**Fejér Ilona** bizottsági elnökelmondja a Pénzügyi és Városfejlesztési Bizottság egyhangúlag támogatta az előterjesztést, hisz az Önkormányzat egyik épülete lesz felújítva, korszerűsítve. A Bizottság felhívta a figyelmet a határozati javaslat 5. pontjára, mely szerint írásos megállapodásban kell rögzíteni a beruházás tartalmát és annak vagyonjogi viszonyait. Ezt mindenképpen körültekintően kell majd elvégezni.

**Kérdés, észrevétel nincs.**

**Markót Imre polgármester szavazásra teszi fel az előterjesztést**. **Szavazás után megállapítja, hogy a Képviselő-testület jelen lévő 10 tagja 10 igen egyhangú szavazattal meghozza következő határozatát:**

**159/2016. ( VI.14. ) K. t.**

**H a t á r o z a t:**

**TOP-1.4.1-15 kódszámú, „A foglalkoztatás és az életminőség javítása családbarát, munkába állást segítő intézmények, közszolgáltatások fejlesztésével” tárgyú pályázat benyújtásának hozzájárulásáról a Törökszentmiklósi Református Egyházközség részére**

1. Törökszentmiklós Városi Önkormányzat Képviselő-testülete (továbbiakban: Képviselő-testület) a Magyarország helyi önkormányzatairól szóló 2011. évi CLXXXIX. törvény 107. §-ban biztosított jogkörében eljárva úgy határoz, hogy a Törökszentmiklósi Református Egyházközség által megvalósítani kívánt, a Terület- és Településfejlesztési Operatív Program keretében megjelent, TOP-1.4.1-15 kódszámú, „**A foglalkoztatás és az életminőség javítása családbarát, munkába állást segítő intézmények, közszolgáltatások fejlesztésével”** című felhívás keretében kidolgozott projekt műszaki tartalmát és költségvetését az alábbiak szerinti elfogadja:

A projekt műszaki tartalma:

A pályázat benyújtását elsősorban az indokolja, hogy a **Bethlen Gábor Református Általános Iskola, Óvoda, óvodai tagintézménye** nem rendelkezik a pedagógiai programban az egészségnevelés és mozgásfejlesztés területén kitűzött célok, feladatok megvalósításához szükséges teljes körű tárgyi feltételekkel; nem rendelkezik tornaszobával és a fejlesztéshez szükséges korszerű eszközökkel.

* A tervezett korszerűsítéssel a konyha átalakítása, az óvónők részére iroda kialakítása, orvosi szoba elkülönítő, dolgozók részére megfelelő öltöző-zuhanyzó, valamint a nagyon hiányzó tornaszoba kialakítása valósul meg.
* Az udvarral és a tornaszobához kapcsolódva a gyermekek számára szociális helyiség (WC blokk) kialakítása is betervezésre kerül. Illetve az akadálymentes intézmény követelményeinek is megfelel a fejlesztés.
* Az épület külső hőszigetelésével, az elavult külső nyílászárók műanyagra történő cseréjével, megújuló energia hasznosításának kiaknázásával (energiatermelő napelemek telepítésével), valamint korszerű kondenzációs gázkazán beépítésével energia megtakarítás valósul meg.
* A tornaterem felszereléséhez, a pedagógiai programban meghatározott feladatok elvégzéséhez szükséges eszközök beszerzésére kerül emellett sor.
1. A Projekt teljes költségvetése:

|  |  |
| --- | --- |
| Támogatás:  | 77.839.575 Ft |
| Önerő:  | 0 Ft |
| Teljes bekerülési költség:  | 77.839.575 Ft |

1. A Képviselő-testület hozzájárul az előterjesztésben ismertetett óvoda fejlesztési projekt benyújtásához és megvalósításához.
2. A Képviselő-testület hozzájárul a kizárólagos tulajdonában álló, a fejlesztés helyszínét képező Törökszentmiklós, Petőfi utca 33., 3429 helyrajzi számon nyilvántartott ingatlanon a támogatási kérelemben szereplő projekt megvalósításához és a támogatási időszak során megvalósuló infrastrukturális fejlesztések támogatást igénylő általi aktiválásához, továbbá nyilatkozik arról, hogy az ingatlan a kötelező fenntartási időszakban a fejlesztés céljára rendelkezésre áll.
3. A Képviselő-testület a tulajdonosi hozzájárulás megadásának további feltételéül szabja, hogy az 1. pontban körülírt pályázat támogatása esetén a feleknek írásos megállapodásban kell rögzíteni a beruházás tartalmát és annak vagyonjogi viszonyait a projekt fenntartási ideje alatt, illetve a fenntartási időszakot követően.
4. A Képviselő-testület felhatalmazza Markót Imre polgármestert, hogy a projekt megvalósításához szükséges nyilatkozatokat és valamennyi dokumentumot aláírja.

Felelős: Dr. Majtényi Erzsébet jegyző

Határidő: Azonnal

Erről értesülnek:

1. Markót Imre polgármester
2. Dr. Majtényi Erzsébet jegyző
3. Törökszentmiklósi Református Egyházközség (5200 Törökszentmiklós, Kossuth L. u. 114.)
4. Közpénzügyi Osztály
5. Városfejlesztési Osztály
6. Irattár

**V. NAPIRENDI PONT**

**Előterjesztés önkormányzati étkeztetési fejlesztések támogatása tárgyú pályázat benyújtásáról**

**Szóbeli kiegészítés**

**Marsi Péter** osztályvezető szóbeli kiegészítésében elmondja, hogy a Belügyminisztérium és a Gazdasági Minisztérium pályázati lehetőséget biztosít gyermekétkeztetést biztosító konyhák fejlesztésére. Az elmúlt évben is nyújtottak be pályázatot felújításra, a jelen javaslat szerint az épület tetőszerkezetének a szigetelésére, illetve új, korszerű eszközökre, az egészséges táplálkozást segítő eszközökre, sütőkre, üstökre, olajsütőkre és szállító edények beszerzésére irányulnak. A pályázatban lehetőség van ütemezetten végrehajtani a fejlesztést, ennek megfelelően 2016-2017. évben szeretnék végrehajtani a fejlesztést, egyeztetve a szolgáltatóval. Elmondja továbbá, hogy a pályázati felhívás szerint június 29-ig kell benyújtani a pályázatot. A jelenleg rendelkezésre álló költségvetések és árajánlatok alapján állították össze a határozati javaslatot. Kéri az előterjesztés elfogadását.

**Bizottsági vélemény**

**Fejér Ilona** bizottsági elnökelmondja, hogy a Pénzügyi és Városfejlesztési Bizottság egyhangúlag támogatta a pályázat benyújtásáról szóló határozatot, mivel évek óta várat magára az épület felújítása, az eszközök cseréje.

**Kérdés, hozzászólás nem hangzik el.**

**Markót Imre polgármester szavazásra teszi fel az előterjesztést**. **Szavazás után megállapítja, hogy a Képviselő-testület jelen lévő 10 tagja 10 igen egyhangú szavazattal meghozza következő határozatát:**

**160/2016. (VI.14.) K. t.**

**H a t á r o z a t:**

**Önkormányzati étkeztetési fejlesztések támogatása tárgyú pályázat benyújtásáról**

1. Törökszentmiklós Városi Önkormányzatának Képviselő-testülete (továbbiakban: Képviselő-testület) a törökszentmiklósi Iskolai konyha (hrsz. 8982) részleges felújítását meg kívánja valósítani.
2. A Képviselő-testület „A nemzetgazdasági miniszter – a belügyminiszterrel és az emberi erőforrások miniszterével egyetértésben - által meghirdetett, a Magyarország 2016. évi központi költségvetéséről szóló 2015. évi C. törvény 3. melléklet II.7. pont szerinti Önkormányzati étkeztetési fejlesztések támogatása tárgyú pályázati kiírásra pályázati támogatás elnyerése érdekében pályázatot nyújt be.
3. A Képviselő-testület a fejlesztés megvalósításának fedezetét az alábbiak szerint biztosítja:

adatok Ft-ban (bruttó)

|  |  |  |  |
| --- | --- | --- | --- |
|  | 2016. | 2017. | Összesen |
| Igényelt támogatás | 3.200.000 | 7.756.237 | 10.956.237 |
| Saját forrás | 580.000 | 1.353.454 | 1.933.454 |
| Összesen | 3.780.000 | 9.109.691 | 12.889.691 |

A Képviselő-testület vállalja, hogy a projektmegvalósításhoz szükséges saját forrást a 2016. évi költségvetésben elkülöníti, a 2017. évi költségvetésében szerepelteti.

1. A Képviselő-testület a pályázat előírásainak megfelelően, a jogszabályban meghatározott feltételek szerint vállalja a megvalósított beruházás üzemeltetését.
2. A Képviselő-testület felhatalmazza Markót Imre polgármestert, hogy a pályázat előkészítéséhez, benyújtásához és megvalósításához szükséges valamennyi dokumentumot aláírja.

Felelős: Dr. Majtényi Erzsébet jegyző

Határidő: 2016. június 29.

Erről értesülnek:

1. Markót Imre polgármester
2. Dr. Majtényi Erzsébet jegyző
3. Közpénzügyi Osztály
4. Városfejlesztési Osztály
5. Irattár

**VI. NAPIRENDI PONT**

**Előterjesztés Törökszentmiklósi Család- és Gyermekjóléti Központ Szakmai Programjának és Szervezeti és Működési Szabályzatának módosításáról**

**Szóbeli kiegészítés**

**Sulyok Gabriella** intézményvezető megtiszteltetésnek tartja, hogy a Képviselő-testület - még ha technikai okok miatt is – ilyen sűrűn foglalkozik az intézménnyel. Beajánlásában elmondja, hogy a Biztos Kezdet Gyerekház szakmai programját, valamint a Család- és Gyermekjóléti Központ szakmai programját külön-külön már elfogadta a Testület. Jelen előterjesztésben a már elfogadott szakmai programoknak az egységes szerkezetbe illesztése történt, mivel a két intézmény összevonása megtörtént.

**Bizottsági vélemény**

**Kovács László** bizottsági elnök elmondja, hogy a Szociális, Egészségügyi és Sport Bizottság egyhangúlag támogatta az előterjesztést.

**Kérdés, hozzászólás nincs.**

**Markót Imre polgármester szavazásra teszi fel az előterjesztést**. **Szavazás után megállapítja, hogy a Képviselő-testület jelen lévő 10 tagja 10 igen egyhangú szavazattal meghozza következő határozatát:**

**161/2016. (VI.14. ) Kt.**

**H a t á r o z a t:**

**Törökszentmiklósi Család- és Gyermekjóléti Központ Szakmai Programjának és a Szervezeti és Működési Szabályzatának módosításáról**

1. Törökszentmiklós Városi Önkormányzat Képviselő-testülete (továbbiakban: Képviselő-testület) elfogadja határozat 1. számú mellékletét képező, a Törökszentmiklósi Család- és Gyermekjóléti Központ Szakmai Programját mellékletével együtt.
2. A Képviselő-testület elfogadja a határozat 2. számú mellékletét képező, Törökszentmiklósi Család- és Gyermekjóléti Központ Szervezeti és Működési Szabályzatát.

1. A Képviselő-testület felhatalmazza Markót Imre polgármestert a Szakmai program és a Szervezeti és Működési Szabályzat aláírására, és az esetleges módosítás során felmerülő hiánypótlás megtételére.

Erről értesülnek:

1. Markót Imre polgármester
2. Dr. Majtényi Erzsébet jegyző
3. JNSZ Megyei Kormányhivatal
4. Törökszentmiklósi Család- és Gyermekjóléti Központ
5. Irattár

161/2016. (VI.14.) Kt. számú határozat 1. számú melléklete

**Törökszentmiklósi Család- és Gyermekjóléti Központ**

**Szakmai Programja**

**Készült: Törökszentmiklós, 2016. június 9.**

**Hatályos: 2016. június 14. napjától**

**Tartalomjegyzék**

I. Az ellátandó célcsoport és az ellátandó terület szociális jellemzői 3

II. Szolgáltatás célja, feladatai, alapelvei 4

 1. Szakmai egység: család- és gyermekjóléti központ 5

 2. Szakmai egység: család- és gyermekjóléti szolgálat 5

III. Veszélyeztetettséget észlelő és jelzőrendszer 6

IV. Az ellátás igénybevételének módja 6

V. Bűnmegelőzést szolgáló feladatok 6

VI. Humán erőforrás 7

3. Szakmai egység: Biztos Kezdet Gyerekház 8

VII. Munkatársak képzése 16

VIII. Szolgáltatásokról szóló tájékoztatás 16

IX. Az intézmény tárgyi feltételei 16

1. számú melléklet: Biztos Kezdet Gyerekház Házirend 17

**Az intézmény neve:** Törökszentmiklósi Család- és Gyermekjóléti Központ

**Az intézmény székhelye:** 5200 Törökszentmiklós, Kossuth Lajos út 126.

**Az intézmény telephely**: Biztos Kezdet Gyerekház, 5200 Törökszentmiklós, Bacsó Béla u. 2/a

**Fenntartó:** Törökszentmiklós Városi Önkormányzat

1. **Az ellátandó célcsoport és az ellátandó terület szociális jellemzői**

Törökszentmiklós Kistérség településeinek a száma 7, ebből város 2.

| **Település** | **Rang(2013. július 15.)** | **Járás(2013. január 1.)** | **Népesség(2012. január 1.)** | **Terület(km²)** |
| --- | --- | --- | --- | --- |
| [Törökszentmiklós](https://hu.wikipedia.org/wiki/T%C3%B6r%C3%B6kszentmikl%C3%B3s) | járásszékhely város | Törökszentmiklósi | 21 043 | 185,16 |
| [Tiszatenyő](https://hu.wikipedia.org/wiki/Tiszateny%C5%91) | község | Törökszentmiklósi | 1 627 | 23,55 |
| [Tiszapüspöki](https://hu.wikipedia.org/wiki/Tiszap%C3%BCsp%C3%B6ki) | község | Törökszentmiklósi | 2 005 | 37,45 |
| [Örményes](https://hu.wikipedia.org/wiki/%C3%96rm%C3%A9nyes_%28Magyarorsz%C3%A1g%29) | község | Törökszentmiklósi | 1 049 | 34,13 |
| [Kuncsorba](https://hu.wikipedia.org/wiki/Kuncsorba) | község | Törökszentmiklósi | 585 | 33,63 |
| [Kengyel](https://hu.wikipedia.org/wiki/Kengyel_%28telep%C3%BCl%C3%A9s%29) | község | Törökszentmiklósi | 3 857 | 79,14 |
| [Fegyvernek](https://hu.wikipedia.org/wiki/Fegyvernek) | város | Törökszentmiklósi | 6 415 | 71,48 |

Lakónépesség száma összesen: 36.581 fő (KSH. 2012. jan.1**.**)

(*Törökszentmiklós járás, KSH*)

A kistérség aktív korú lakosai között, viszonylag magas a munkanélküliek száma. Törökszentmiklóson az aktív korú lakosok 74,4 %-a kereső (KSH 2011.), akiknek túlnyomó többsége ipari és mezőgazdasági területen dolgozik. Valamint sokan dolgoznak a kereskedelem területén, kis- és középvállalkozások alkalmazásában.

A város lakosainak a száma folyamatosan csökkent. KSH adatok szerint, a lakosság kor szerinti megoszlásának elemzése, elöregedő településre utal: 60 év felettiek száma növekszik, és csökken a 18 év alattiak száma.

Avárosban jelentős a gyermekek gondozásával, nevelésével foglakozó intézmények száma:

* 40 fő férőhelyes Városi Bölcsőde, a hét tagintézményből álló Városi Óvodai Intézmény a város fenntartásában,
* a Hunyadi Mátyás Nevelési Oktatási Központ, a Törökszentmiklósi Lábassy János Szakközépiskola és Szakiskola, valamint a Székács Elemér Mezőgazdasági és Élelmiszeripari Szakképző Iskola és Kollégium állami fenntartásban,
* a Bercsényi Miklós Katolikus Gimnázium és Kollégium, Általános Iskola és Óvoda, a Bethlen Gábor Református Általános Iskola és Óvoda valamint a Baptista Szeretetszolgálat Kölcsey Ferenc Általános Iskola egyházi fenntartásban működik.
* a Kodály Zoltán Alapfokú Művészeti Iskola szintén önkormányzati intézmény.

  *(intézmények felsorolása: www.torokszentmiklos.hu)*

A felsorolt intézmények pedagógusi humánerőforrása a városból, a kistérségből és a szomszédos kistérségekből érkezeik. Az intézményekbe felvett gyerekek is a városban, de azon túl a kistérség egyéb településein is rendelkeznek állandó lakóhellyel. A középiskolák esetében a kistérségen túlról is.

Törökszentmiklós város területén földrajzilag és lakónépesség arányát tekintve is, egyre nagyobb jelentőségű a szegregátumnak nevezett terület. A 2011-es népszámlálás KSH adatai szerint, a lakosság 8,7%- a, még a 2001-es adat szerint, a lakosság 4,9%-a élt a szegregátum területén.

A szegregátumban élők számának relatív és abszolút növekedését eredményezi, hogy:

* az elszegényedő lakossági réteg anyagi megélhetését jobban biztosítja az alacsonyabb infrastruktúrával és humánszolgáltatásokkal ellátott terület, valamint
* a szegregátumon belül növekedik a gyermekkorú lakosok száma.

A teljes szegregátumi területen kb. 220 család (500 háztatás él).

A törökszentmiklósi járás önkormányzatainak egyre nagyobb kihívást jelent a lakosságon belüli intra- és intergenerációs depriváltság. A halmozott hátrányos helyzet családon belüli és azon kívüli, újratermelődésének megállítása, kompenzálása. A deprivált életmódú társadalmi csoportok tagjaira statisztikailag is jellemző a devianciák magasabb aránya, amely összefüggés a mindennapokban is egyre inkább megnehezítik a társadalmi együttélést.

E mellett elengedhetetlen - a teljes helyi lakosság vonatkozásában is-, a családok szociális, mentálhigiénés életének, gyermeknevelési potenciáljának prevenciós szemléletű gondozása. A családi életciklusok normatív és/vagy un. traumát jelentő anomáliáinak kezelése.

Az önkormányzatnak, a felsorolt célok elérése érdekében, komplex beavatkozási tervezést és operacionalizát tevékenységet kell végeznie. A komplex munkának magába kell foglalnia pl. a gazdaság élénkítését, az infrastrukturális fejlesztéseket, a kulturális élet hatékonyságának növelését, az oktatás hatékonyabbá tételét, a bűnmegelőzést, a szociális-mentálhigiénés prevenciót és gondozást, egészségtudatos magatartás formálását stb.

A családsegítő és gyermekjóléti szolgálatoknak és különösen a gyermekjóléti központnak partneri kapcsolatban kell állnia minden érdekelt önkormányzattal, intézménnyel, vállalkozással, egyházzal, és egyéb szervezettel. Az un. jelzőrendszer minden rendszeres és aktuális képviselőjével. A jelzőrendszer több szintű, szakszerű működtetése a jogszabályi változások központi eleme.

Megyei kitekintés: „gyermek- és fiatalkorúak veszélyeztetettsége nem csupán a család anyagi helyzetéből, hanem más különféle káros hatások, veszélyeztető tényezők családi jelenlétéből is adódhat. A korábbi veszélyeztetettség és a későbbi gyakori kriminalitás pedig egyenes irányú összefüggést mutat. Az utóbbi időben egyrészt folyamatosan növekszik a gyermek- és fiatalkorú elkövetők száma. A veszélyeztetett gyermek- és fiatalkorúak magas aránya és Jász-Nagykun-Szolnok megye számos kistérségében (településeken) érzékelhető nehéz gazdasági helyzet együttesen nagy kihívást jelent a megye gyermekvédelmi rendszere számára. Csaknem 75.500 fő, a lakosság 20 %-a 18 éven aluli a megyében, összességében nálunk él a 18 év alatti népesség 4 %-a. Ők azok, akik életkoruk alapján a gyermekvédelmi rendszer potenciális alanyai. Hogy közülük hányan kerülnek valóban kapcsolatba a gyermekjóléti szolgálattal, jegyzői gyámhatósággal, a gyámhivatallal, esetleg valamelyik bentlakásos intézménnyel, a családi körülményeikkel, szüleik anyagi helyzetével-, életvitelével (nem utolsósorban a veszélyeztetéssel érintett gyermekkel szoros kapcsolatot ápoló baráti társaság összetételével stb.) egyaránt összefügg.”

( JNSZ Megyei Kormányhivatal Szociális és Gyámhivatala: jelentés a fiatalkorú bűnelkövetőkről. 2012.)

1. **Szolgáltatás célja, feladatai, alapelvei**

Az új intézmény integráltan foglalja össze a már korábban gyakorolt gyermekvédelmi, családvédelmi ellátási feladatokat, azokat részben kiegészíti, illetve új elemek is megjelennek.

A gyermekjóléti központ tevékenységének prioritása: a prevenció, illetve a megelőzést elősegítő új formák, módszerek kidolgozása és működtetése. A szolgáltatói, segítő jelleg humanizálódása, illetve a koordináló tevékenység tudatosságának, tervszerűségének fokozása a hatékonyság növelése érdekében.

Munkánk kiemelt területe a legkiszolgáltatottabbak, a gyermekek védelme. Amely jelenti az egymástól elválaszthatatlan, fizikai és a pszichés veszélyeztetést megelőzését, elhárítását egyaránt.

Munkánk során a jogszabályok maradéktalan betartására, illetve belőlük adódó feladatok elvégzésére kell törekedni. A Törökszentmiklósi Család– és Gyermekjóléti Központ munkatársai a Szociális Etikai Kódex szerint végzik a munkájukat.

1. **Szakmai egység: család- és gyermekjóléti központ** – illetékessége kiterjed a járáshoz tartozó települések lakosságára.

**Munkatársai: esetmenedzserek, családgondozó, szociális asszisztens**

**Hatósági tevékenységekhez kapcsolódó feladatok:**

* javaslat hatósági intézkedésre (védelembe vétel, megelőző pártfogás, ideiglenes hatályú elhelyezés, nevelésbe vétel)
* feladatellátás gyámhatósági intézkedés alapján (védelembe vétel, megelőző pártfogás, ideiglenes hatályú elhelyezés, nevelésbe vétel)
* családgondozás a családjából kiemelt gyermek visszahelyezése érdekében
* utógondozás (nevelésbe vétel megszűnését követően)

**Speciális szolgáltatások:**

* kapcsolattartás elősegítése, kapcsolattartási ügyeleti – a Központ székhelyén.
* gyermekvédelmi jelzőrendszer készenléti ügyelet – telefonos segítőmunka.
* utcai, szociális munka: az iskolai és óvodai szünetekben és azon kívül is az utcákon tartózkodó gyermekek életének figyelemmel kísérése, a gyermekek számára szabadidős programok szervezése, lehetőség szerint a család felnőtt tagjaival közösen. A serdülőkorú fiatalok beilleszkedését, szabad idejük hasznos eltöltését segítő programok szervezése.
* kórházi szociális munka – együttműködés a megyei Hetényi Géza Kórház szociális munkásával, a kórház védőnőjével.
* jogi tájékoztatási nyújtás,
* pszichológiai tanácsadás havonta, illetve szükség szerint
* családkonzultáció, családterápia, családi döntéshozó konferencia biztosítása,
* szociális diagnózis készítése, szükségletfelmérés.
* párkapcsolati, családi mediáció – szükség szerint, illetve a gyámhivatal kérése alapján.

A járás területén működő család-és gyermekjóléti szolgálatok munkatársainak módszertani, szakmai segítséget nyújtunk:

* havonta munkamegbeszéléseket szervezünk a Központba,
* szükség szerint szupervíziót biztosítunk,
* szakmai, módszertani képzéseket szervezünk.
1. **Szakmai egység:** **család- és gyermekjóléti szolgálat**

**Munkatársak: családgondozók**

 **Feladatok:**

* információnyújtás,
* jelzőrendszer működtetése,
* kríziskezelés,
* a korai, serdülőkori várandóság krízishelyzeteinek kezelése, a születendő magzat védelme,
* koordináció
1. ellátásokhoz való hozzájutás segítése – közvetítés szolgáltatásba (intézményen belül és kívül)
2. természetbeni, pénzbeli ellátások nyújtásához alapvető segítő szolgáltatás (jogosultság megállapításában, folyósításban és felhasználásban való részvétel erre való felhatalmazás esetén/helyi rendelet)
* eseti gyámként kirendelhető családgondozó biztosítása,
* általános tanácsadások (szociális, életvezetési, mentális, háztartásgazdálkodási)
* családgondozás – gyermekekkel és családjukkal, egyénekkel, gyermektelen családokkal végzett szociális munka, csoportmunka,
* egyéni- és csoportos készségfejlesztés,
1. **Veszélyeztetettséget észlelő és jelzőrendszer**

A szolgáltatás a beérkezett jelzésekről és az azok alapján megtett intézkedésekről heti rendszerességgel jelentést készít a család- és gyermekjóléti központnak. A központban heti rendszerességgel és szükség szerinti munkamegbeszélésen egyeztetjük az egyes tevékenységeket és azok tapasztalatait.

Egy gyermek, család ügyében esetkonferenciát szervez a szolgálat, a kijelölt járási jelzőrendszeri tanácsadó részvételével. Ezekre a konferenciákra az adott üggyel kapcsolatban lévő, társintézmények szakemberei kapnak meghívást.

A szolgáltatásnak minden esetben visszajelzést kell adnia a jelzőrendszer tagjainak, ha azok bejelentéssel élnek.

Az egyes konkrét esetektől függetlenül, a szolgálat a jelzőrendszer tagjainak képviselői között, előre meghatározott témában, évente legalább hat alaklommal szakmaközi megbeszélést szervez.

Éves szakmai tanácskozást kell tartani, a fenntartó jelenléte mellett, február 28-ig, amely tapasztalatai alapján, március 31-éig jelzőrendszeri intézkedési tervet kell készítenie a család- és gyermekjóléti szolgálat munkatársainak.

A jelzőrendszer működésének hiányossága, elakadása esetén, járási szinten, a Központ szakemberei nyújtanak segítséget a szolgáltatások számára.

1. **Az ellátás igénybevételének módja**

A családsegítést és a gyermekjóléti szolgáltatást önként igénybe vevők esetében az első találkozás az intézményben történik, a problémák feltárása után kerül sor az együttműködés formájának további megbeszélésére. A személyes segítés során, a kapcsolattartás a továbbiakban történhet az intézményben, az ügyfél lakásán illetve egyéb ügyintézések helyén.

Jelzés esetében (jelzőrendszeri, hatósági) a jelzés jellegétől függ a kapcsolatfelvétel módja. Krízishelyzet, bántalmazás, életveszély jelzésekor a családgondozó haladéktalanul felkeresi a bajban lévő személyt, s a helyszíni tapasztalatok alapján intézkedik. Egyéb jelzéseket követően megkereső levelet küld a jelzett személy, család számára, melyben tájékoztatja a jelzés tényéről és egy időpont meghatározásával felajánlja segítségét a probléma kezelésére. Amennyiben kétszeri megkeresést követően sem sikerül felvenni a kapcsolatot, a szociális munkás felkeresi otthonában a családot. Sikertelen személyes megkeresés esetén, a családgondozó írásos értesítőt hagy a látogatásáról, illetve a kapcsolat-felvételi szándékáról.

Az utcai szociális munkát végző munkatársakkal, a kapcsolatfelvétel történhet közterületen, de az intézményen belül is.

Az együttműködésre kötelezettek esetében az első személyes találkozás színtere az intézmény.

Az idei év során fontos feladat a szolgálattal együttműködni képes, társzervezetekkel való kapcsolatfelvétel személyes találkozások formájában. Járásban élő családok élete sokrétű, szükséges együttműködések kialakítása a hivatalos intézményeken túl, az egyházak képviselőivel, valamint civil szervezetekkel.

1. **Bűnmegelőzést szolgáló feladatok**

Igaz, hogy a bűnmegelőzés nem képez önálló speciális szolgáltatási kört, azonban külön tárgyalását fontosnak tartjuk, mivel valamennyi szakdolgozó részére feladatellátást jelent, mind a prevenció, mind a korrekció, mind a rehabilitáció szintjén. Intézményünk legfőbb feladata ebben a feladatkörben a bűnelkövetés, a bűnismétlés megelőzése, megakadályozása, és ezzel összhangban a potenciális áldozattá válás felismerése, az áldozattá válás megelőzése. Igyekszünk a már meglévő lehetőségeket tudatosabban kihasználni, melyek alapulhatnak a saját erőforrások kihasználásán és lehetnek a más kerületekben már működő megoldások adaptálásai is. Vannak olyan bűnmegelőzési stratégiák, eszközök, melyeket munkatársaink automatikusan használnak a családgondozás során, az eszköztárból ki kell emelni és tudatosítani kell azokat, melyeknek kiemelt jelentősége van a bűnmegelőzésben.

Ezek a következők:

* agressziómentes kommunikációs stílus tudatos gyakorlása,
* konfliktusok erőszakmentes feloldásának terjesztése, -
* gyermekek tanulásra ösztönzése, alternatív programok körének szélesítése, közösségi integráció növelése,
* szülők körében a tanultság, képzettség gazdasági értékein túl a szocializációban betöltött szerepének tudatosítása, jogismeret átadása, jogkövetés erősítése,
* bűncselekménnyel okozott anyagi kár mellett az erkölcsi kár mérséklése,
* aktív együttműködés a pszichológussal, visszajelzések tökéletesítése,
* mediációs technikák alkalmazása konfliktusok esetén.

A meglévő eszközök mellett elengedhetetlen a segítők különböző tréningeken, képzéseken és programokon való részvétele.

1. **Humánerőforrás**

 Intézményvezető

**Központ:**

 **Munkakör: Ellátási terület:**

* Esetmenedzser 1. – Törökszentmiklós
* Esetmenedzser 2. – Törökszentmiklós
* Esetmenedzser 3. – Fegyvernek
* Esetmenedzser 4. – Tiszatenyő, Örményes, Kuncsorba, Tiszapüspöki, Kengyel
* Családgondozó - Járás

**Szolgáltatás:**

* Családgondozó 1. - Törökszentmiklós
* Családgondozó 2. – Törökszentmiklós

Az intézmény munkájának segítésére egy fő asszisztens foglalkoztatását tervezzük.

Az intézményhez közvetetten tartoznak a járás településein működő család-és gyermekjóléti szolgáltok, amelyekkel munkajogi kapcsolatban nem, de szakmai kapcsolatban szoroson kötődünk. A Központnak módszertani, segítő, kontroll funkciót kell kifejtenie ezen társintézmények felé.

A településre és a járásra jellemző szociális rétegződés fokozott ellátási szükségletet eredményeznek. Az itt működő egyéb intézményekkel közös célunk a települések élhetőbbé tétele minden korosztály számára. Különös figyelmet fordítva a felnövekedő nemzedékre, a kulturális és családi hagyományokra, az egyediségre.

A teljes lakosságra odafigyelő szociális, mentálhigiénés jelzőrendszer aktív és következetes működtetése, a működés több szintű koordinálása az alapja a prevenciós és korrektív szociális munkának.

Jelenleg meglévő humánerőforrásunk elegendő a kötelező feladatok alapszintű ellátásához. A hosszabb távon is hatékony munkavégzés érdekében elengedhetetlen a folyamatos önképzés és a pályázati tevékenység.

A szakmaiság fókuszában az emberi méltóság tisztelete, a személyes szolgáltatás áll. Rendszerszemléletű szociális munka keretében kell segítséget nyújtani az egyén és a család önálló életvitelének és készségeinek fejlesztéséhez, erősítéséhez. Mindezt önkéntesek és helyi közösségek bevonásával.

1. **Szakmai egység: Biztos Kezdet Gyerekház**

Az Emberi Erőforrások Minisztere a támogató szolgáltatás és a közösségi ellátások finanszírozásának rendjéről szóló 191/2008. (VII. 30.) Kormányrendelet alapján a Biztos Kezdet Gyerekház finanszírozási időszaka: 2015. január 01-től 2016. december 31. napjáig terjed.

Alapdokumentum: TÁMOP 5.2.2- A korai beavatkozást középpontba helyező Biztos Kezdet programok elterjesztése országos szinten, kiemelt figyelemmel a leghátrányosabb helyzetű kistérségekre elnevezésű pályázat 2013. Emberi Erőforrások Minisztériuma engedélyezése által a

Nemzeti Rehabilitációs és Szociális Hivatal szakmai ajánlása A Biztos Kezdet Gyerekház működésének módszertani ismérveivel.

A Cserhaj Biztos Kezdet Gyerekház a TÁMOP 5.2.2 pályázat elért értékeire épít, és keretjelleggel határozza meg a gyerekház fő céljait, helyzeteit, feladatait

Aszakmai programot az 1/2000.(I.7.) személyes gondoskodást nyújtó szociális intézmények szakmai feladatairól és működésük feltételeiről szóló SZCSM rendelet 5§ (1) bekezdés d, pontjának eleget téve készült el.

A Gyvt. 6. § (1), (4) bekezdése szerint: „a gyermeknek joga van a testi, értelmi, érzelmi és erkölcsi fejlődését, egészséges felnevelkedését és jólétét biztosító saját családi környezetében történő nevelkedéshez” „…joga van ahhoz, hogy a fejlődésére ártalmas környezeti és társadalmi hatások, valamint az egészségére káros szerek ellen védelemben részesüljön”.

„A hátrányos helyzetű és a halmozottan hátrányos helyzetű gyermeknek joga van ahhoz, hogy fokozott segítséget kapjon a fejlődését hátráltató körülmények leküzdéséhez és esélyeinek növeléséhez” (Gyvt. 6. § (2a)).

„A gyermeknek joga van ahhoz, hogy segítséget kapjon a saját családjában történő nevelkedéséhez, személyiségének kibontakoztatásához, a fejlődését veszélyeztető helyzet elhárításához, a társadalomba való beilleszkedéséhez, valamint önálló életvitelének megteremtéséhez”(Gyvt. 6. § (2)).

A Gyvt. 12. § (2) bekezdés szerint: „a gyermek szülője jogosult arra, hogy a gyermeke nevelkedését segítő ellátásokról tájékoztatást, neveléséhez segítséget kapjon”.

A Biztos Kezdet Gyerekházat a Gyvt. 38/A.§. 1997. évi XXXI. törvény a gyermekek védelméről és a gyámügyi igazgatásról a gyermekjóléti alapellátáshoz kapcsolódó prevenciós szolgáltatásként hozta létre 2013. január 1-től. A szolgáltatás célja, A Biztos Kezdet Gyerekház (a továbbiakban: Gyerekház) célja a szociokulturális hátrányokkal küzdő, elsősorban a hátrányos helyzetű, vagy halmozottan hátrányos helyzetű gyermekek egészséges fejlődésének biztosítását támogató, fejlődési lemaradását kompenzáló, a szülői kompetenciákat erősítő, a szülő és különösen az óvodáskort még el nem ért gyermek számára együttesen biztosított társadalmi felzárkózást segítő prevenciós szolgáltatás biztosítása.

# 15/1998. (IV. 30.) NM rendeleta személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről

## II. Fejezet

5/A. § szabályozza a szakmai, feltételeket.

5/B.§ szabályozza a személyi feltételeket.

5/C.§ szabályozza a működéshez szükséges tárgyi és eszközfeltételeket.

**Célkitűzésünk:**

Olyan kisgyermekes családokat érintő programok és komplex egymásra épülő szolgáltatások kidolgozása, melyek hozzájárulnak az egyéni és társadalmi hátrányokból fakadó kockázatok csökkentéséhez és elkerüléséhez.

Szeretnénk hozzásegíteni a családokat, hogy a gyermek lelkileg szabad és szellemileg kreatív emberré válhasson, képes legyen arra, hogy saját akaratát, érzelmeit és gondolkodását önálló és felelős életvitelre fordítsa, környezetet ne visszautasítsa, hanem emberségesebbé tegye. Ennek érdekében a lehető legjátékosabb és legszabadabb, a világot a lehető legalaposabban megtapasztaló kisgyermekkort biztosító, ugyanakkor az egyéni képességeket leginkább kibontakoztató, azokra a „legjobb időben” odafigyelő szolgáltatásokat igyekszünk összegyűjteni. Gyerekházunk az anya-gyermek meghitt kapcsolatát a lehető legbensőségesebben igyekszik erősíteni. Nem egyszerűen játszóház, hanem kötetlen készségfejlesztő foglalkozások, játékok, a gyermekek életkorának megfelelő táplálkozás mellett biztosítja a gyerekek békés, nyugodt légkörben, szerető gondoskodás mellett történő fejlesztését.

**Hozzáférés*:***

A gyerekház Törökszentmiklós városának közigazgatási területéről várja a családokat vagy gyermeküket egyedül nevelő szülőket gyermekeikkel együtt szolgáltatásainkra. Bárki igénybe veheti térítésmentesen, de célcsoportként azokat a 0-5 éves gyereket nevelő családokat igyekszik bevonni, akik Törökszentmiklós városának hátrányos helyzetű településrészein élnek és korlátozottan, vagy egyáltalán nem férnek hozzá a jó minőségű szolgáltatásokhoz.

 A nyitva tartás folyamatos és rendszeres, a szolgáltatás ingyenes.

A gyerekház a szülők és a gyerekek részére együtt biztosít szolgáltatásokat mely jelenleg részben pályázati konstrukció keretében történik.

**Szakmaközi együttműködés:**

Az alapellátásokhoz és a speciális szolgáltatásokhoz való hozzáférés biztosítása egyaránt fontos. A korai felismerés és az esetleges fejlődési elmaradások kezelése érdekében is elengedhetetlen a különböző szakmák közötti együttműködés.

**Partnereink:**

* Roma Nemzetiségi Önkormányzat
* Családsegítő és gyermekjóléti intézmény munkatársa
* Fejlesztő- és gyógypedagógus
* Orvos
* Korai fejlesztő
* Óvodapedagógus
* Védőnő
* Helyi civil szervezetek

**A feladatellátás szakmai tartalma, módja, a biztosított szolgáltatások formái, rendszeressége:**

A szolgáltatás a képességek kibontakozását segítő személyi és tárgyi környezetet biztosít állandó szakember vezetése mellett, rugalmasan alkalmazkodik a helyi igényekhez és biztosítja a választás lehetőségét.

**Kötelezően ellátandó szakmai szolgáltatások:**

|  |  |
| --- | --- |
| ***Tevékenység*** | ***Végzettség*** |
|  Állapotfelmérés, fejlesztés, védőnői tanácsadás. | Védőnő, babamasszőr, korai fejlesztő. |
| Képességfejlesztő kibontakoztató foglalkozás. | Gyógypedagógus, mozgásterapeuta |
|  Preventív foglalkozás. Szülő-gyermek kapcsolatépítés. | Egyetemi végzettségű kisgyermek nevelő |
| Kompetenciafejlesztést célzó, segítő beszélgetések | Orvos, sebész, dietetikus |

**Állapotfelmérés, fejlesztés, védőnői tanácsadás:**

Hetente kétszer egy órában tart foglalkozást a vezető védőnő.

A szolgáltatás elsősorban megelőző tevékenységre, egészségfejlesztésre irányul. Segíti az anyaságra való felkészülést, illetve célzott szűrővizsgálatokat is végez. Egészségi állapottal, életmóddal, szoptatással, valamint családtervezéssel kapcsolatos tanácsokat ad. Felhívja a figyelmet az anyatejes táplálás fontosságára, s különösen az első 6 hónapban fokozott figyelemmel kíséri a szoptatás folyamatát, segíti a helyes technika elsajátítását, és a tejelválasztás fokozásának és fenntartásának módjaira ad tanácsot. Felhívja a figyelmet az életkorhoz kötött védőoltások fontosságáról. Gyakorlatilag már a legelső óráktól ott van a családok közelében, hiszen a kórházból való hazakerülés után már két napon belül meglátogatja az újszülöttet és édesanyját, majd hat-hetes korig hetente felkeresi őket.

A védőnő a vonzáskörzetünkben élőket jól ismeri, hisz hosszú évek óta e körzetben dolgozik főállásban. A gyerekek tágabb családi kapcsolatrendszerében is tudja a krónikus betegségeket, a családok egymáshoz való viszonyát, anyagi helyzetét, örömét, bánatát. Toborzó tevékenységet is végez. Szakmai munkája során családokat tud sikeresen a gyerekház szolgáltatásaiba invitálni. A szülők közül itt tanulják meg többen az együtt tevékenykedést, ennek az előnyeit. Itt tanulnak meg kérdezni, a védőnőtől és egymástól.

Itt kezdődhet meg számukra testközelből az integrálódás lehetősége, hisz a ház kicsi, szülők és gyerekek egymással is folyamatos interakcióban tevékenykednek. A védőnő készséggel vesz részt az általa diagnosztizáltakat alapul véve a fejlesztési tervek elkészítésében. Rendszeresen figyelembe veszi a kéréseket, az általunk begyűjtött kérdéseket a tanácsadások témáinak összeállításakor.

Általános tanácsokat ad életkornak megfelelő fejlesztésekhez, de az egyedi esetekre vonatkoztatva is megteszi javaslatait.

**Képességfejlesztő –kibontakoztató foglalkozás:**

Gyógypedagógus segítségével hetente egyszer minden hozzánk járó kisgyermek gyakorlati lehetőséget kap arra, hogy képességeik értelmi, érzelmi, érzék- és mozgásszervi téren kibontakozhassanak, fejlődhessenek. Célzottan azonos korcsoport számára: énekes, zenés, játékos ölbeli foglalkozások. A tevékenységekbe bevonásra kerülnek a szülők is.

A Kerekítő célja, hogy a szülők kedvet kapjanak az otthoni mondókázáshoz, bábozáshoz, énekléshez, és teret biztosítson a szabad mozgáshoz esős napokon is, amikor nem lehet játszóterezni.
A közösségi élethez való szoktatás első lépéseként, a gyerekek kapcsolatteremtő készségét, empátiáját, önkifejező képességét segítheti a csoport, melyhez rendszeresen vagy alkalmanként is lehet csatlakozni. Ebben a korban a legfontosabb, hogy harmonikus anya-gyermek kapcsolat alakulhasson ki, hiszen a családon belüli érzelmi biztonság hátterével képes a gyermek nyitni a külvilág felé. A korai anya-gyermek kapcsolat az alapja és meghatározója a későbbi társas kapcsolatoknak. A foglalkozáson ezért fontos szempont, hogy az anyuka gyermekével együtt örülhessen egy-egy megszülető örömteli, meghitt pillanatnak.

A Kerekítő jó alkalom arra, hogy gyermeküket új környezetben, új oldalukról ismerhessék meg az édesanyák és édesapák. Jó, ha olyannak fogadják el őket, amilyenek (a zárkózottabbakat hagyjuk szemlélődni, a tevékenyebbeket pedig hagyjuk tenni-venni). Ebben az életkorban fontos, hogy a gyerekek önmaguk lehessenek.

A foglalkozások keretét adó, korhoz illő drámajáték-elemek nemcsak a gyerekek képzeletének megmozgatására alkalmasak, hanem a világ megismerését is szolgálják. Fontos a játékosság, mely nemcsak a szülő-gyermek kapcsolatot mélyíti, hanem a gyermekeinkkel együtt töltött mindennapok nehezebb helyzeteiben is segítségünkre lehet a későbbiek során is. Ezek az alkalmak lehetőséget nyújtanak ahhoz is, hogy azonos élethelyzetben lévő szülők és hasonló korú, közösségbe még nem járó gyerekek találkozhassanak.

**Preventív foglalkozás:**

Heti egy alkalommal egy órát tartó szolgáltatás. Kisgyermeknevelő végzettségű szakember szolgáltatásával előkészíti és felkészíti a gyermekek átvezetését a lehetséges bölcsődei ellátásra. A foglalkozásai alkalmával gyermekdalokat, mondókákat tanít, mesét olvas, kézműves tevékenységbe vonja be a gyerekeket szüleikkel együtt. Elősegíti az anya és gyermeke kapcsolatának erősítését, gazdagítását. A fejlesztő játékok szülővel együtt történő használatára, az együtt nevetés, a humor jelenlétének fontosságára tanítja a családokat.

A mondókákat, gyermekversikéket nyomtatott formában megkapják a szülők, hogy otthon is gyakorolhassák közösen.

Irányított beszélgetéssel rávezeti a szülőkkel arra, hogy csak az a gyermek tud majd nagyobb korában kapcsolatokat építeni, vagy a felajánlottakat elfogadni, aki tapasztalatokat szerzett e téren erről egészen kicsi korában. A tapasztalatok megszerzése a születés pillanatától a családban kezdődik el. Mivel az anya tölt ebben a kezdeti időszakban a gyermekkel legtöbb időt, ezért az ő szerepe nagyon fontos ebből a szempontból is.

**Kompetenciafejlesztést célzó, segítő beszélgetések:**

Havonta egyszer három órában egy orvos tartja a szolgáltatást.

A szolgáltatás fő célja, a prevenció és egészségfejlesztés.

**Tanácsadás** egészségügyi problémákkal, tünetekkel, gyógyszerekkel kapcsolatosan. Segítségnyújtás orvosi szakkifejezések, diagnózisok, zárójelentések értelmezésében.

Segíti tanácsadással a szülőket a tudatosabb táplálkozás elméleti alapjaira és gyakorlati alkalmazására, az egészségesebb életmódra. A táplálkozási tanácsadás lényege, hogy a megtanult elvek beépüljenek mindennapi életünkbe, megelőzve a betegségek kialakulását, illetve megakadályozva az esetleges betegségek romlását, lehetőség szerint visszaállítva az egészséget.

**Helyi szükségletnek megfelelő szakmai szolgáltatások**

|  |  |
| --- | --- |
| ***Tevékenység*** | ***Végzettség*** |
| Beszélgetés a szülőkkel az eltérő fejlődés felismeréséről, tennivalókról. | Gyógypedagógus,logopédus |
| Kézműves foglalkozások természetes anyagok megmunkálásával | Fazekas-keramikus |
| Babamassázs, babatorna. | Védőnő, babamasszőr, korai fejlesztő |
| Beszélgetés a szülőkkel az eltérő fejlődés felismeréséről, tennivalókról. | Gyógypedagógus, mozgásterapeuta |

**Logopédiai játékok:**

Heti 1 alkalommal, 1 órában végez fejlesztést gyógypedagógus-logopédus szakember.

A szolgáltatás célja:

A beszédhibák megelőzése és a szülők számára történő technikák, játékos foglalkozás keretén belüli elsajátítása.

Megelőzés: a szülők és a veszélyeztetettek korai kiszűrése; előzetes fejlesztéssel az esetleges halmozódó beszédhibák megjelenésének kivédése.

A beszédhiba javítás sikeressége érdekében elengedhetetlen a változatos módszerek és eszközök alkalmazása. A második gyermekes családoknál az utógondozás lehetővé teszi, hogy a terápia befejezése után is figyelemmel kísérhessük a gyermek beszédállapotát.

A szakember feladata:

* + Szükség esetén további vizsgálatok megszervezése.
	+ A gyermekek rendszeres fejlesztése.
	+ A gyermek egész személyiségének pozitív befolyásolása.
	+ Logopédiai terápiák:
		- A beszédészlelés és beszédmegértés zavara.
		- Megkésett beszédfejlődés.

**Kézműves foglalkozások:**

A gyerekház kezdeti időszaka óta kívánt, igényelt foglalkoztatási forma. A városban jól ismert, fazekas mester, keramikus művész vezeti. Az ő tevékenysége biztosítja a kreatív foglalkozások szakmaiságát. A kerámiatárgyakat kiegészítve sokféle, színes, ötletes kreatív dekorációs ötletekkel gazdagítja a gyerekházas foglalkozásokat. A csecsemők szülei is szívesen leülnek az agyagozó asztalhoz.

Az elkészült munkákat kiégeti otthonában, a kemencéjében és visszahozza a szülők számára is. Örömmel viszik haza a gyerekeik vagy saját maguk által készült tárgyakat. Elsődleges területe a hagyományőrző ünnepek köré fonódó tárgyak, állatok, növények formázása.

A közösségi programokon is biztosított az agyaggal való ismerkedési lehetőség.

**Babamasszázs, babatorna:**

A védőnő várja heti 1 alkalommal a családokat.

A prevenció, a terápia és a fejlesztés is szerepel a tevékenység céljai közt. A legfontosabb eredmény azonban az, hogy a szülők megtanulják a masszázs és a tornáztatás helyes fogásait, menetét és alapmozdulatokat elsajátítva otthon is tudják alkalmazni.

**Beszélgetés az eltérő fejlődésről:**

Heti 1 alkalommal történő szolgáltatás melyet gyógypedagógus tart. A gyermekeknél óriási jelentősége van az eltérő fejlődés korai észlelésének. Ezeknek a felismeréseknek az eredményeképpen irányíthatók a gyermekek, korai fejlesztést végző szakemberekhez. Ha a fejlődési zavar nem igényel szakszolgálati ellátást, akkor hatékony tanácsokkal segíti a szülőket. Igyekszik elsajátítani a szülőkkel az otthon is végezhető prevenciós vagy terápiás jellegű, megfigyelési szempontokat és alaptevékenységeket. A gyerekházban található fejlesztő játékok hatékony használatának elősegítése céljából a munkatársak is bevonásra kerülnek.

**Térítésmentes mosási lehetőség:**

Folyamatosan szerepel a vállalt feladataink közt, hogy a gyerekház szolgáltatásait igénybe vevő családok lehetőséget kapnak ruházatuk mosására és igény szerinti gépi szárításra is.

**Vezetékes telefon, internet használata:**

Vezetékes telefonunkat a gyermekek vagy családtagok kórházban tartózkodása esetén, szolgáltatókkal, polgármesteri, munkaügyi vagy gyámhivatallal, rendőrséggel való ügyintézéshez vehetik igénybe a gyerekházat rendszeresen látogató családok.

Az internetet, szolgáltatási időben, gyerekház munkatárs figyelemmel kísérése mellett használhatják a gyerekházat rendszeresen látogató családok. Bizonyos káros, ill. korhatáros tartalmak miatt.

**Személyi feltételek**

15/1998. (IV.30.) NM rendelet a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről, az intézmény engedélyezett létszámát az alábbiakban határozza meg. /5/B. §(1) bekezdés /

**A szakdolgozók iskolai végzettség és szakképzettség szerinti megoszlása:**

1 fő Gyerekház vezető /heti 40óra/ Szociálpedagógus

1fő gyerekház munkatárs /heti 30óra/ Gimnáziumi érettségi

1 fő gyerekház segítő /heti 20 órában/ megbízási szerződéssel Roma közösségfejlesztő

A szolgáltatást végző szakemberek megbízási szerződéssel végzik feladatukat.

**Szakmai program teljesülésének ellenőrzése, értékelése:**

A szakmai program teljesítésében, megvalósításában a gyerekház minden szakembere részt vesz.

Átfogó értékelésre évenként kerül sor, melyet a Nemzeti Rehabilitációs és Szociális Hivatal és a Magyar Államkincstár végzi.

**A gyerekház szolgáltatásának igénybe vételének rendje:**

A gyermekek védelméről és gyámügyi igazgatásról szóló 1997. évi XXXI. törvény, és a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/98. (IV.30.) NM rendelet szerint a

a gyermekházi belépés elsődlegesen önkéntes módon, nyilatkozattal történik, melyet a törvényes képviselő tölt ki vagy a kitöltésben segítségnyújtást követően ír alá, a gyerekház által rendszeresített nyomtatványon. A nyomtatványt az 1. számú melléklet tartalmazza.

**Ünnepeink, hagyományok**

Nagy hangsúlyt helyezünk a mindennapok mellett az ünnepek megtartására. A közös ünnepek, rendezvények erősítik a család és a gyerekház közötti mélyebb kapcsolatot, miközben a gyermek személyisége is szinte észrevétlenül fejlődik. A közös ünnepek, rendezvényeknek közösségformáló, építő hatását is szeretnénk kihasználni.

Számunkra fontosak az alábbi ünnepek megtartása:

* közösen ünnepeljük a gyermekek születésnapját, névnapját,
* Farsang
* Húsvét
* Anyák napi ünnepség
* Gyermeknap
* Szüret
* Mikulás minden évben ellátogat hozzánk

**Várható eredmények a rendszeres látogatások segítségével:**

 **Szociális érettség**

* Felnőtteket és játszótársait utánozza
* Spontán érdeklődést mutat játszótársai iránt
* Játékokban képes kivárni, amíg rákerül a sor
* Megérti az "enyém", "övé" koncepcióját
* Nyíltan kifejezi ragaszkodását
* Érzelmek széles skáláját képes kifejezni
* 3 éves korára könnyen elválik szüleitől

**Kognitív fejlődés**

* Mechanikus játékokat működésbe hoz
* A kezében vagy szobában lévő tárgyat képes azonosítani egy könyvbéli képpel
* Szerepjátékokat játszik babákkal, állatokkal, emberekkel
* Tárgyakat forma és szín szerint szortíroz
* 3-4 darabos puzzle-t kirak
* Megérti a "kettő" koncepcióját
* **Hallás- és beszédfejlődés**
* Képes két-három részből álló utasítást követni
* Majdnem minden hétköznapi tárgyat és képet felismer
* Érti a térre utaló kifejezéseket (rajta, benne, alatta)
* 4-5 szavas mondatokat használ
* Tudja mondani nevét, korát, nemét
* Használ személyes névmásokat (én, te, engem, mi)
* **Mozgás**
* Jól tud mászni
* Váltott lábbal lépcsőzik fel-le
* Labdába rúg
* Könnyedén fut
* Könnyen hajol, elesés nélkül
* Függőleges és vízszintes, és körkörös vonalakat rajzol ceruzával, zsírkrétával
* Képes oldalanként lapozni egy könyvet
* Ceruzát képes rajzoló pozícióban fogni

**Élelmezés**

Mindent megteszünk azért, hogy egyolyan gyerekekre szabott minőségi élelmezési ellátást biztosítsunk, mely kiküszöböli az ételeredetű megbetegedéseket. Naponta egyszer, tízórai formában valósul meg. Komoly gondot fordítunk az egészséges táplálkozás alapelveire. Kevés sót és cukrot használunk, naponta biztosítjuk a gyümölcsöt a tízóraihoz. Igyekszünk a kulturált táplálkozási szokásokat tudatosítani a gyermekekben. A szülői szemléletformálás aktív részesei vagyunk.

**A gyerekház és a család kapcsolata**

A szülőkkel való kapcsolatépítés során a gyerekház munkatársai részéről kiemelt figyelmet kell, hogy kapjon a megismerni, a megérteni, a támogatni akarás.

A szülők számára lehetővé tesszük, hogy megismerhessék a gyerekház dolgozóit, szakmai munkájukat.

Lehetőséget kívánunk biztosítani a szülőknek arra, hogy javaslatot tehessenek változtatásokra, véleményezzék a szakmai munkánkat, személyi, tárgyi feltételeink minőségét, ill. különböző programok bevezetésére is javaslattal élhessenek. Mindeztintézményi megítélés, partnerségi elégedettségi vizsgálat készítése útján valósítjuk meg. (kérdőív)

Fontosnak tartjuk a szakmai igényességet, tudást, melyet a szakmai program keretében kívánunk érvényesíteni.

A gyermek joga, hogy segítséget kapjon a saját családban történő növekedéséhez, személyiségének kibontakozásához, állapotának megfelelő fejlesztéséhez, nevelésre, tiszteletben tartva nemzetiségi/etnikai hovatartozását. A szolgáltatás keretében törekszünk arra, hogy a gyermekek emberi méltóságát mindenkor tiszteletben tartva, a hátrányos megkülönböztetés minden formájától mentes támogatásban, fejlesztésben részesülhessenek.

**Családlátogatás**

Fontosnak tartjuk a családok, szülők személyes tájékoztatását, figyelemfelkeltését a szolgáltatásokról. A családdal való kapcsolatfelvétel egyik formája a családlátogatás /mely a család döntési jogán alapszik/ melynek célja, a gyermeknek otthoni környezetben történő megismerése, elősegítve ezzel a megismerési folyamatot.

A gyermek saját környezetében való megismerésének számtalan előnye van, amit később már nehezen tudnánk pótolni. A családlátogatás során a szülő választ kaphat kérdéseire, információt kaphat a gyerekházban folyó munkáról.

**Gyerekház dokumentáció:**

A Biztos Kezdet Dokumentációs rendszerében történő dokumentálás az NRSZH Tevadmin rendszerében történik.

Házirend: az 1. számú melléklet tartalmazza

1. **A munkatársak képzése**

Szükséges, hogy az intézmény munkatársainak képzése tervszerűen történjen. Továbbképzési terv formájában. Jelenleg az aktív munkatársak közül, két fő tanul felsőfokú szociális képzésben.

Célunk, hogy a rendszeres, belső továbbképzések mellett, lehetőséget teremtsünk a munkatársak akkreditált képzéseken való részvételére is.

Belső képzéseket a módszertani eszköztár bővítése és kommunikációs technikák fejlesztése érdekében a járásban dolgozó kollégák számára is szervezünk

1. **A szolgáltatásokról szóló tájékoztatás**

Az intézmény működésének rendje és az állandó telefonszámok megtalálhatók a járás intézményeiben, pl. gyámhivatal, orvosi rendelők, polgármesteri hivatalok, nevelési-oktatási intézmények, stb. Tájékoztatjuk ezekről az adatokról a járásban működő, több munkavállalót is foglalkoztató vállalkozásokat.

Igénybe vesszük a helyi sajtó információ közvetítő szolgáltatását.

Online elérhetőség kialakítását is tervezzük.

1. **Az intézmény tárgyi feltételei**

Az intézmény a törökszentmiklósi Egyesített Gyógyító Megelőző Intézetének épületében bérel a közös lépcsőházból, külön bejáratú irodai egységet.

Egymással szemközti oldalon, 3x4 irodahelyiségben működik a család-és gyermekjóléti szolgáltatás szakmai egység, és a központ szakmai egysége.

Rendelkezünk még két egymásban nyíló helyiséggel, amelyek alkalmasak a kapcsolattartási ügyelet, csoportos tréning, képzések, pszichológiai, jogi tanácsadás funkciók gyakorlására.

Az irodák technikai felszereltsége részben megoldott, illetve a hiányzó bútorok beszerzése is folyamatos.

A Biztos Kezdet Gyerekház tárgyi feltételei megfelelnek a 15/1998. (IV.30) Nm rendeletben előírtaknak.

Törökszentmiklós, 2016. június 14.

**Készítette**: Sulyok Gabriella

 Intézményvezető

**Jóváhagyási záradék:**

A szakmai programot a Törökszentmiklós Városi Önkormányzat Képviselő-testülete 161/2016. (VI.14.) Kt. határozata alapján jóváhagyom.

Törökszentmiklós, 2016. június 14.

Markót Imre

polgármester

#### Szakmai Program 1. sz. melléklete

#### „Cserhaj” Biztos Kezdet Gyerekház

#### Törökszentmiklós

#### HÁZIREND

#### Főbb tudnivalók és szabályok

#### **Nyitvatartási idő:** A gyerekház nyilvántartási ideje munkanapokon 8-órától -13 óráig.

* **Az ellátott gyermekek köre:**

A gyerekház többek között 0-5 éves korú gyermekeket fogad.

* **Gyerekek a gyerekházba csak szülővel vagy felnőtt/ nagykorú kíséretével látogathatnak**.
* **A házban minden eszköz a látogatók rendelkezésére áll, de a házból semmit elvinni nem szabad.**
* A játéktér területére a gyermekeknek csak cipő nélkül, a kísérőknek pedig vagy cipő nélkül vagy váltócipőt, lábzsákot használva szabad bemenni.
* A gyermekek cipőjüket és ruhájukat a erre a célra kialakított helyen (öltözőpad) kell hagyniuk.
* A játéktevékenység kötetlen, azonban a napi rendszeresség fontossága miatt az egyszeri étkezések minden nap azonos időben történnek, a különböző foglalkozások heti, napi rendszerességgel zajlanak.
* **Étkeztetés**
- A gyermekház dolgozó gondoskodik a gyermek étkeztetéséről, a szülővel történt egyeztetés alapján.

- A gyermekházat igénybe vevő szülő, törvényes képviselő köteles tájékoztatást adni a gyermek étkezésével kapcsolatosan kialakult egyéni szokásairól, esetleges élelmiszerallergiáról stb.

* **Napirend**
A gyermekház munkatárs az évszakhoz, a gyermek életkorához, fejlettségi szintjéhez igazodó rugalmas napirendet alakít ki, mely az étkezés, levegőzés, játék, gondozási tevékenység rendszeres napi teendőiből áll. Gondozótevékenysége során harmonikus légkört, balesetmentes, esztétikus környezetet biztosít a gyermekek számára. Ösztönzi a házba járók kreatív, önálló tevékenységét.

**Együttműködés a szülőkkel**

- Az gyermekház munkatársa tevékenysége során folyamatosan együttműködik a szülőkkel.

* A szülők aktívan részt vesznek a gyerekház életében, kérdéseikkel bármikor fordulhatnak a gyerekház dolgozóihoz, véleményüket, javaslatukat és ötleteiket /akár a heti étrendre vonatkozóan is/ az ere a célra kialakított „ötletdobozban” helyezhetik el a hét bármely napján.
* A szülővel felmerülő bármilyen probléma vagy konfliktus keletkezésének észlelése esetén, az ellátást végző köteles azt jelezni a gyermekház vezetőjének, aki részt vesz a kompromisszum-kereső folyamatban.
* A szülő panaszával a gyermekház munkatársához fordulhat, aki a panaszt kivizsgálja és tájékoztatást ad a panasz orvoslásának más lehetséges módjáról.

**Gyermekekre vonatkozó óvó- védő előírások, szabályok:**

* Kérjük, hogy a gyermekek ékszereket, otthoni játékokat ne hozzanak be.
* A játszóházban hagyott, illetve hozott tárgyakért és az ezekkel okozott balesetekért nem vállalunk felelősséget!
* A gyermek életkorához és a játszóház kultúrájához nem illeszkedő tárgyakat, szúró, vágó, agresszivitást sugalló, fegyverszerű, ijesztő játékszereket, tárgyakat nem szabad behozni.
* Beteg, lázas, hasmenéses, hányós, illetve még lábadozó gyermek a többi gyermek egészségének megőrzése érdekében a gyerekházat nem látogathatja.
* A „Cserhaj” Biztos Kezdet Gyerekházban dolgozó munkatárs a balesetvédelmi feltételeket biztosítja. Baleset esetén a gyerekház munkatárs a szükséges elsősegély nyújtás elvégzése után bejegyzi a történteket egy baleset bejelentő füzetbe.
* A szülő vállalja, hogy együttműködik a gyermek megismerését szolgáló kérdőív kitöltésében és az időközben bekövetkezett változások regisztrálásában.
* A szülő hozzájárul, hogy az ellátás során a gyermek fejlődésének dokumentálására, belső használatra gyermekéről fénykép- és videofelvételek készüljenek.
* A Házirend súlyos megsértése a szolgáltatásra kötött megállapodás felbontásával járhat.
* Kérjük óvja gyermekével együtt a gyerekház tulajdonát képező eszközöket, tárgyakat és ügyeljen a tisztaságra.
* A játékokat, berendezéseket szándékosan rongálók anyagi felelősséggel tartoznak az okozott kárért.

**TILOS!**

* A gyerekház egész területén tilos a **dohányzás.**
* Fertőző betegségben szenvedő, lázas, hasmenéses, hányós, illetve még lábadozó gyermek a többi gyermek egészségének megőrzése érdekében a gyerekházat nem látogathatja.
* **Kereskedelmi és reklám tevékenység** a házban nem folytatható.
* A gyerekházban sem élelmiszer-, sem ruhaosztásra nincs lehetőség.
* A gyerekházat látogató családok életéről **adat és információ a házból nem juthat ki,** a gyerekház dolgozóit szigorú titoktartási kötelezettség terheli, melynek megszegése súlyos következményekkel jár.

161/2016. (VI.14.) Kt. számú határozat 2. számú melléklete

Törökszentmiklósi Család- és Gyermekjóléti Központ

Szervezeti és Működési Szabályzata

Készült: Törökszentmiklós, 2016. június 9.

Hatályos: 2016. június 14. napjától

Tartalomjegyzék

I. Általános Szabályok 3

II. Az intézmény szervezete és működési rendszere 5

II/1. Az intézmény szervezeti felépítése 5

II/2. Szervezeti ábra 6

II/3. A szervezeti egységek megnevezése, feladatköre 6

II/3/1. A Család- és Gyermekjóléti szolgálat feladatai 6

II/3/2. A Család- és Gyermekjóléti Központ feladatai 7

II/3/3. A Biztos Kezdet Gyerekház feladatai 7

II/4. A Család- és Gyermekjóléti Központ szakmai tevékenységének rendszere,

az intézményen belüli kapcsolattartás 8

II/5. Helyettesítés rendje 8

II/6. Működési rend, munkáltatói jogok gyakorlásának rendje 8

III. Az intézmény vezetése, dolgozói 9

III/1. Az intézményvezető 9

III/2. Szakmai vezetők 9

III/3. A munkaidő beosztása 10

III/4. Szabadság 10

III/5. Vagyonnyilatkozatra kötelezettek 10

IV. Titoktartás 10

V. Vagyonkezelés rendje 10

VI. Az intézmény gazdálkodása 10

Záró rendelkezések 11

I. Általános szabályok

A Szervezeti és Működési Szabályzat az államháztartás működési rendjéről szóló 292/2009. (XII.19.) Korm. rendelet 20 §., valamint a személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I.7.) SzCsM rendelet 5/B. §-ában előírtakat tartalmazza.

**Az intézmény adatai:**

**Fenntartó neve:** Törökszentmiklós Városi Önkormányzat

**A fenntartó székhelye:** 5200 Törökszentmiklós, Kossuth L. u. 135.

**Az intézmény elnevezése:** Törökszentmiklósi Család- és Gyermekjóléti Központ

**Az intézmény székhelye:** Törökszentmiklós, Kossuth Lajos út 126. IV. emelet

**Az intézmény telephelye:** Törökszentmiklós, Bacsó Béla út 2/a

**Az intézmény szakmai egységei:** Család-és gyermekjóléti szolgálat

Család-és gyermekjóléti központ

Biztos Kezdet Gyerekház

**Az intézmény törzskönyvi**

**nyilvántartási száma:** 833503

**Alapító okirat kelte, száma:** 2015. 11.26., 15/2015-F-15

 **Kormányzati funkciószám:** -Család és gyermekjóléti szolgáltatások:104042

* Család és gyermekjóléti központ: 104043
* Biztos Kezdet Gyerekház: 104044

 **Adószám:** 15833507-1-16

 **Alapítás éve:** 2016. 01.01.

 **Az intézmény engedélyezett**

 **létszáma:** 10,3 fő +3 fő (10+3 fő)

* intézményvezető 1fő
* család és gyermekjóléti szolgálat: 3 fő
* család- és gyermekjóléti központ: 6 fő
* Biztos Kezdet Gyerekház: 3 fő

 **Az intézmény alaptevékenysége:**

Az intézmény munkáját

* szociális igazgatásról és szociális ellátásokról szóló 1993. évi III. tv.
* a személyes gondoskodást nyújtó szociális intézmények szakmai feladatairól és működésük feltételeiről szóló 1/2000 (I.07.) SzCsM rendelet,
* a gyermekek védelméről és gyámügyi igazgatásról szóló 1997. évi XXXI. törvény,
* a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998. (IV.30.) NM. rendelet,
* a gyámhatóságokról, valamint a gyermekvédelmi és gyámügyi eljárásról szóló 149/1997. (IX.10.) Korm. rendelet, valamint
* a Szociális Munkások Etikai Kódexe alapján végzi.

Vállalkozói tevékenységet nem folytat.

**Intézményvezető kinevezési rendje:**

Az intézmény élén a Törökszentmiklós Városi Önkormányzat Képviselő-testülete által kinevezett egyszemélyi felelős vezető áll.

Az intézményvezetővel kapcsolatos alapvető munkáltatói jogokat (kinevezés, felmentés, vezetői megbízás és visszavonása, összeférhetetlenség megállapítása, fegyelmi eljárás megindítása, fegyelmi büntetés kiszabása) a Képviselő-testület gyakorolja.

**FŐ TEVÉKENYSÉG:**

 **TEÁOR’08: 8899 Máshová nem sorolható egyéb szociális ellátás bentlakás nélkül**

***Szakágazat száma: 889900 Máshová nem sorolható egyéb szociális ellátás bentlakás nélkül***

*Szakfeladatok:*

**Család és gyermekjóléti szolgáltatások:**

Idetartozik:a Gyvt.-ben a család- és gyermekjóléti szolgálat alcím alatt meghatározott gyermekjóléti szolgáltatási feladatok, valamint a családsegítés Szt. szerinti feladatok ellátása.
Az e funkcióba sorolt alaptevékenységek pénzügyi számvitel szerinti önköltségét és eredményszemléletű bevételét az ott meghatározott tevékenységek tekintetében a 889201-889205 és 889924 szakfeladatokon kell elszámol

**Család és gyermekjóléti központ:**

Idetartozik: a Gyvt.-ben a család- és gyermekjóléti központ alcím alatt meghatározott, a Gyvt. és Szt. szerinti általános szolgáltatási feladatokon túlmenő, a járás egészére vonatkozó feladatok ellátása.

Az e funkcióba sorolt alaptevékenységek pénzügyi számvitel szerinti önköltségét és eredményszemléletű bevételét az ott meghatározott tevékenységek tekintetében a 889201-889205 és 889924 szakfeladatokon el kell számolni.

**Biztos Kezdet Gyerekház:**

Idetartozik: a Gyvt. által meghatározott Biztos Kezdet Gyerekház szolgáltatásokkal kapcsolatos feladatok ellátása, kifizetések teljesítése.

Az e funkcióba sorolt alaptevékenységek pénzügyi számvitel szerinti önköltségét és eredményszemléletű bevételét a 889207 szakfeladaton el kell számolni.
Feladatmutató: ellátottak száma a tárgyévben (fő)

*889201 Gyermekjóléti szolgáltatás*

*889202 Kórházi szociális munka*

*889203 Utcai, lakótelepi szociális munka*

*889204 Kapcsolattartási ügyelet*

*855937 M.n.s. egyéb felnőttoktatás*

**Szervezeti és Működési Szabályzat hatálya:**

Az intézmény számára jogszabályokban, testületi döntésekben megfogalmazott feladat- és hatásköri, szervezeti és működési előírásokat a jelen Szervezeti Működési Szabályzatában foglaltak figyelembevételével kell alkalmazni.

**A hatálya kiterjed:**

* az intézmény vezetőire,
* az intézmény dolgozóira
* az intézményben működő szakmai csoportokra
* az intézmény szolgáltatásait igénybevevőkre.

# Az intézmény bélyegzője:

Kör és fejbélyegző, mindkettő tartalmazza az intézmény nevét és székhelyét.

1. **Az intézmény szervezete és működésének rendszere**

**II/1. Az intézmény szervezeti felépítése**

Az intézmény a családsegítést, a gyermekjóléti szolgáltatást, integráltan végez. Feladatait szakmailag önálló intézményegységekben teljesíti. Ezek a következők:

1. Család- és gyermekvédelmi szolgálat – működési körzete: Törökszentmiklós város

1. Család-és gyermekjóléti központ – működési körzete: Törökszentmiklósi járás
2. Biztos Kezdet Gyerekház – működési körzete: Törökszentmiklós város

Az intézmény élén az intézményvezető áll, helyettese a család-és gyermekjóléti központ szakmai vezetője.

Minden intézményegység élén szakmai vezető áll.

**II/2. Szervezeti ábra:**

Intézményvezető

Biztos Kezdet Gyerekház

Család-és gyermekjóléti szolgálat

Család-és gyermekjóléti központ

 Jelölések:

Jogász

Pszichológus

Szupervizor

Fejlesztő-pedagógus

Védőnő

Gyermekorvos

Gyógypedagógus

Hierarchikus kapcsolat (szakmai és szervezeti alárendeltség)

Szakmai munkakapcsolat (szervezeti mellérendeltség)

**II/3. Szervezeti egységek megnevezése, feladatköre**

**II/3/1. A Család-és gyermekjóléti szolgálat feladatai**

**Munkatársak: családgondozók**

* információnyújtás
* jelzőrendszer működtetése
* kríziskezelés
* esetmenedzselés – koordináció
1. ellátásokhoz való hozzájutás segítése – közvetítés szolgáltatásba (intézményen belül és kívül)
2. természetbeni, pénzbeli ellátások nyújtásához alapvető segítő szolgáltatás (jogosultság megállapításában, folyósításban és felhasználásban való részvétel erre való felhatalmazás esetén/helyi rendelet)
* eseti gyámként kirendelhető családgondozó biztosítása
* általános tanácsadások (szociális, életvezetési, mentális, háztartásgazdálkodási)
* családgondozás – gyermekekkel és családjukkal, egyénekkel, gyermektelen családokkal végzett szociális munka, csoportmunka
* egyéni- és csoportos készségfejlesztés
* közösségfejlesztés
* folyamatos kapcsolattartás és együttműködés a járásszékhelyen működő szociális és gyermekjóléti központtal

**II/3/2. Gyermekjóléti Központ feladatai**

**Munkatársai: esetmenedzserek, családgondozó, szociális asszisztens**

**Hatósági tevékenységekhez kapcsolódó feladatok:**

* javaslat hatósági intézkedésre (védelembe vétel, megelőző pártfogás, ideiglenes hatályú elhelyezés, nevelésbe vétel)
* feladatellátás gyámhatósági intézkedés alapján (védelembe vétel, megelőző pártfogás, ideiglenes hatályú elhelyezés, nevelésbe vétel)
* családgondozás a családjából kiemelt gyermek visszahelyezése érdekében
* utógondozás (nevelésbe vétel megszűnését követően)

**Speciális szolgáltatások:**

* kapcsolattartás elősegítése, kapcsolattartási ügyeleti
* gyermekvédelmi jelzőrendszer készenléti ügyelet – telefonos segítőmunka
* utcai, lakótelepi szociális munka (ha a helyi viszonyok indokolják)
* kórházi szociális munka (ha a helyi viszonyok indokolják)
* jogi tájékoztatási nyújtás
* pszichológiai tanácsadás
* családkonzultáció, családterápia, családi döntéshozó konferencia biztosítása
* szakmai támogatás nyújtása az ellátási területen működő gyermekjóléti szolgálatok számára
* szociális diagnózis készítése, szükségletfelmérés
* óvodai, iskolai szociális segítő tevékenység (új feladat 2018. január 1-től)
* kiváltással kapcsolatos esetmenedzseri feladatok (újfeladatok 2017. január 1-től)

**II/3./3. Biztos Kezdet Gyerekház feladatai**

A Biztos Kezdet Gyerekház a gyermekvédelmi alapellátó rendszer tagja, működési engedély köteles intézmény. Működési feltételeire a 15/1998.(IV.30) NM rendelet vonatkozik úgy, mint a gyermekvédelmi ellátás egyéb formáira.

A Gyerekház nyitva tartása folyamatos és rendszeres a munkanapokon, a szolgáltatás ingyenes. A program a település összes kisgyerekes családja számára nyitott. A szolgáltatás a képességek kibontakozását segítő személyi és tárgyi környezetet biztosít állandó szakember vezetése mellett, rugalmasan alkalmazkodik a helyi igényekhez és biztosítja a választás lehetőségét.

**Alapfeladatok:**

**A gyermekek fejlődését közvetlenül támogató szolgáltatások**

* Gyerekekkel való rendszeres foglalkozás a szülő bevonásával.
* A gyermekek fejlődésének nyomon követése és fejlődésük (állapotuk) felmérése.
* A gyermekek fejlődési elmaradásának, zavarainak szűrése.
* Azonosított fejlődési zavar, elmaradás, vagy annak gyanúja esetén a gyermeknek és szüleinek fejlesztő szakemberhez történő eljuttatása vagy a hozzáférés Gyerekházban történő biztosítása, valamint a kezelés nyomon követése.
* Rendszeres team-megbeszélések a helyi szakemberek között.

**A szülőkre irányuló szolgáltatások**

* A korszerű gyermeknevelési alapelvek közvetítése a gyerekekkel való foglalkozások során.
* Ismeretterjesztő anyagok készítése és terjesztése.
* Szülésre, gyerek fogadására való felkészülés, családtervezési ismeretek.
* Gyermeknevelési kérdésekkel kapcsolatos csoportos szülői beszélgetések.
* Egyéni konzultációk a szülőkkel.
* A gyermek otthonának felkeresése.
* A hátrányos helyzetű (köztük roma) családok fokozott bevonása.
* A szülők megerősítése szülői-, általános állampolgári -, és munkavállalói szerepeikben.

**A helyi közösségre irányuló szolgáltatások**

* A helyi döntéshozók és fenntartó informálása a Gyerekház működéséről.
* A közösség életében való részvétel, közösségi rendezvények szervezése.
* Kapcsolódás az adott településen illetve kistérségben elérhető fejlesztési forrásokhoz.

**A társszakmák közötti együttműködést segítő szolgáltatások**

* A partnerekkel szakmai kapcsolattartás biztosítása, rendszerszerű, folyamatos együttműködésük megszervezése.
* Esetmegbeszélések kezdeményezése és lebonyolítása.

II/4. A Család-és Gyermekjóléti Központ szakmai tevékenységének rendszere, az intézményen belüli kapcsolattartás

* Vezető értekezlet – hetente
* Munkacsoport megbeszélések –hetente
* Esetmegbeszélések – szükség szerint
* Biztos Kezdet Gyerekház munkatársaival – havonta, illetve szükség szerint
* A térségben működő települési család- és gyermekjóléti szolgálatokkal munkamegbeszélések - havonta

Az intézmény működésének a szervezeti lényege: az egymás mellé rendelt szervezeti egységeken belüli és közötti team munka kialakítása, erősítése.

# **II/5. A helyettesítés rendje**

Az intézményben folyó munkát a dolgozók időleges vagy tartós távolléte nem akadályozhatja. A dolgozók távolléte esetén a helyettesítésről az intézményvezető jóváhagyásával az adott szervezeti egység szakmai vezetője gondoskodik.

A helyettesítéssel kapcsolatos, egyes dolgozókat érintő konkrét feladatokat a munkaköri leírásokban kell rögzíteni. Az intézményen belüli helyettesítés rendjét az intézmény vezetője belső utasításban szabályozza.

# **II/6. Működési rend, munkáltatói jogok gyakorlásának rendje**

Az intézmény munkáját a szociális igazgatásról és szociális ellátásokról szóló 1993. évi III. tv., a személyes gondoskodást nyújtó intézmények szakmai feladatairól szóló 1/2000 (I.07.) SZCSM rendelet, a gyermekek védelméről és gyámügyi igazgatásról szóló 1997. évi XXXI. törvény, a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998. (IV.30.) NM. rendelet, a gyámhatóságokról, valamint a gyermekvédelmi és gyámügyi eljárásról szóló 149/1997. (IX.10.) Korm. rendelet, Zalaegerszeg Megyei Jogú Város Közgyűlésének a szociális szolgáltatásokról és személyes gondoskodást nyújtó gyermekjóléti ellátásokról szóló többször módosított 45/2005. (X.28.) számú rendelete, valamint a Szociális Munkások Etikai Kódexe alapján végzi.

Az intézményben a munkáltatói jogokat kizárólagosan az intézményvezető gyakorolja.

1. **Az intézmény vezetése, dolgozói**

# **III/1. Intézményvezető**

Az intézményvezető egyszemélyi felelős az intézmény működéséért, gazdálkodásáért, a kötelezettségvállalási, utalványozási jogkör gyakorlásáért.

Képesítés: 1/2000.(I.07.) SzCsM. rendelet és a 15/1998. (IV.30) NM. rendelet szerint.

Feladatai:

* Biztosítja az intézmény jogszerű, szakmai elveknek megfelelő működését.
* Szervezi, irányítja és ellenőrzi az intézmény munkáját; éves munkatervet/beszámolót, képzési és továbbképzési tervet készít.
* Gyakorolja az intézmény dolgozói felett a munkáltatói jogokat, kivéve új státusz létrehozását illetve megszűnését, elkészíti a munkaköri leírásokat.
* Meghatározza az intézmény munkarendjét.
* Felel az intézmény gazdálkodásáért, költségvetés által meghatározott kereteken belül önálló tevékenységet folytat.
* Irányítja az ügyviteli és adminisztratív tevékenységet.
* Képviseli az intézményt más szervek előtt.
* Gondoskodik a munkafegyelem, valamint a munka- tűz- és vagyonvédelmi előírások betartásáról.
* Távolléte esetén a Központ szakmai vezetője helyettesíti.

**III/2. Szakmai vezetők**

Feladataik:

* A szakmai vezető tervezi, szervezi, irányítja, ellenőrzi az egység tevékenységét, működését.
* Munkáltatói jogokat érintő kérdésekben javaslattételi jogokkal bír.
* Folyamatosan figyelemmel kíséri a szociális szakma, a törvényi előírások változásait.
* Megismeri és megismerteti az új szakmai módszereket.
* Részt vesz az intézmény/szakmai csoport éves munkatervének, házirendjének, fejlesztési és rekonstrukciós tervének, a munkaköri leírásoknak az elkészítésében, javaslattételi joga van a képzési és továbbképzési tervek készítésénél.
* Fogadja a kliensek részéről érkező panaszokat és bejelentéseket, kivizsgálja, illetve kivizsgáltatja azokat. Javaslattételi joggal bír a szükséges intézkedéseket illetően, különös tekintettel az etikai szabályokra.
* Az intézmény vezetőjével egyeztetve képviseli az intézményt a külső szervek előtt.

# **III/3. A munkaidő beosztása**

A munkaidő beosztásra a közalkalmazottak jogállásáról szóló 1992. évi XXXIII. törvény előírásai az irányadók.

Az intézményben a heti munkaidő 40 óra. A hivatalos munkaidő tartalmazza a pihenőidőt (ebédidő).

A családgondozók heti munkaidejükben terepmunkát is végeznek, igazodva fogadott és gondozott klienseik számához. Az intézményben és a terepen végzett munkának összhangban kell lennie.

 A családgondozók munkaidejük legalább 50%-ában foglalkoznak közvetlen családlátogatásokkal.

# **III/4. Szabadság**

A dolgozó évi rendes szabadságának mértékére a közalkalmazottak jogállásáról a szóló 1992. évi XXXIII. törvény előírásai az irányadók.

Rendkívüli szabadság igénybevételét a Kollektív Szerződés szabályozza.

A szabadság évi ütemezésének elkészítése munkacsoportonként a csoportvezető feladata.

A szabadság engedélyezésére és a fizetés nélküli szabadság engedélyezésére az intézményvezető jogosult.

A dolgozókat megillető, és kivett szabadságról nyilvántartást kell vezetni.

**III/5. Vagyonnyilatkozat tételre kötelezettek:**

A 2007. évi CLII. tv alapján vagyonnyilatkozat tételre kötelezettek:

* intézményvezető
* intézményvezető helyettes
* szakmai vezetők

# **IV. Titoktartás**

# A szociális, az adatvédelmi törvényben és az etikai kódexben előírtak szerint**.**

**V. Vagyonkezelés rendje**

Az intézmény használatába adott ingatlan és más vagyontárgyak használata, kezelése a Törökszentmiklósi Család- és Gyermekjóléti Központ és a Törökszentmiklósi Polgármesteri Hivatal között létrejött Együttműködési Megállapodásban rögzített.

**VI. Az intézmény gazdálkodása**

A Törökszentmiklósi Család-és Gyermekjóléti gazdasági szervezettel nem rendelkező költségvetési szerv. A Biztos Kezdet Gyerekház költségvetési finanszírozása pályázati ciklusokban történik. A Biztos Kezdet Gyerekház vezetője felelős a finanszírozási keretnek a szakmai programnak megfelelő felhasználásáért.

Az intézmény vagyon nyilvántartási és vagyonvédelmi feltételeinek biztosításáról az intézmény vezetője gondoskodik.

## **Záró rendelkezések**

Jelen Szervezeti és Működési Szabályzat 2016. június 14. napjától lép hatályba.

Törökszentmiklós, 2016. június 14.

 **Sulyok Gabriella**

 intézményvezető

**Jóváhagyási záradék:**

**Törökszentmiklósi Család- és Gyermekjóléti Központ Szervezeti és Működési Szabályzatát a Törökszentmiklós Városi Önkormányzat Képviselő-testülete 161/2016. (VI.14.) Kt. határozata alapján jóváhagyom.**

Törökszentmiklós, 2016. június 14.

**Markót Imre sk.**

polgármester

**VII. NAPIRENDI PONT**

**Előterjesztés az 5200 Törökszentmiklós, Kossuth Lajos utca 122. sz. ingatlan részleges bontásáról**

**Szóbeli kiegészítés**

**Marsi Péter** osztályvezető szóbeli beajánlásában elmondja, hogy a Testület már többször foglalkozott a Kossuth L. u. 122. sz. alatti ingatlan bontásával, illetve felújításával. Ez év tavaszán tovább romlott az épület állaga, ezért bontási engedélyt kellett kérni rá. A bontási engedély megérkezett és a korábban készített szakértői vélemény alapján készítették el az előterjesztést, mivel nem lehet tovább halasztani az épület bontását. A bontást követően zárt kerítést szeretnének a Kossuth 124. irányába, valamint a közterület felől. Kéri a Képviselő-testületet a határozati javaslat elfogadására.

**Bizottsági vélemény**

**Fejér Ilona** bizottsági elnök elmondja, hogy a Pénzügyi és Városfejlesztési Bizottság hosszasan vitatta az előterjesztést. Mindannyian sajnálatukat fejezték ki, hogy ezt a 100 éves épületet sajnos el kell bontani. Pozitívan értékelték, hogy az udvarban lévő szintes épület nem kerül lebontásra, mely esetleg később felújításra kerülne. A Bizottság egyhangúlag támogatta a határozatot.

**Kérdések**

**Serfőző István** képviselő tudni szeretné, hogy ennek a bontásnak valóban 16 millió forint a reális költsége, indokolt ilyen nagyságrendben?

**Markót Imre** polgármester elmondja, hogy nem látta a tételes költségvetést. A bontás költségeit jelentős mértékben növeli, hogy a tető héjazata azbesztet tartalmazó síkpala. S mint veszélyes hulladék, ennek a lerakási költsége növeli ilyen mértékben a költségeket és az erre vonatkozó szabályoknak megfelelően csak speciális, ilyen hulladékok szállítására jogosult szállító gépjármű szállíthatja el a helyszínről. Mint veszélyes hulladéknak a lerakási tonnánkénti díja is nagyon magas.

**Marsi Péter** osztályvezető beszámol még arról, hogy nem tudtak bekérni árajánlatot, a 2013-ban készített szakértői anyagból tudtak kiindulni, melyben 17 millió forintra becsülte a szaktervező a bontási költségeket. A költségek csökkentése érdekében a hasznosítható anyagokat kiszedik belőle, mely később a lerakási díjat növelné. Várhatóan a bontott vályognak nincs lerakási, csak szállítási költsége. Így a díjakban valószínűleg tudnak megtakarítani. A veszélyes hulladék szállítására, ártalmatlanítása is csak becslés történt, mely valószínűleg egy magasabb tétel lesz. A Bizottság is kérte az Önkormányzatot, hogy a lehető legtakarékosabb megoldást találják meg.

**Szabó Péter** képviselő tudni szeretné, hogy a Kormányhivatal által mai napig is használt garázsnak mi indokolja a bontását? Javasolja egy látványterv elkészítését, hogy milyen zártkerítést terveznek megvalósítani. Felmerült korábban a drótkerítés is, amely itt nem túl szerencsés. Kéri, hogy ne ilyen kerítés készüljön.

**Marsi Péter** osztályvezető elmondja, hogy két garázs van jelenleg is használatban az udvaron. Mindenképpen meg kell vizsgálni az energiaellátás, valamint a gáz kikötését, valamint ennek a két garázsnak az esetleges pótlását. Amennyiben ez a két garázs megfelelő statikai állapotban van, akkor ezeket nem bontanák el. A kerítésre már 2013-ban is hasonló terv készült, nincs akadálya annak, hogy ezt a képviselők megismerjék a későbbiekben. Bíznak abban, hogy a bontásból kikerülő téglák felhasználásával egy zárt téglakerítést tudnak építeni legalább az építő soron a Kossuth 124. ingatlan oldaláról. A főút felől is egy zárt kerítést terveznek építeni.

**Hozzászólások**

**Szabó Péter** képviselő szerint a határozati javaslat nincs teljesen összhangban az előterjesztéssel, mivel az előterjesztés rögzíti, hogy a 4. számú épület megmarad, viszont a határozat ezt sem nevesíti már. Javasolja, hogy a testületi döntés az 1. számú épületről szóljon, s a részletes felmérés után szülessen döntés a többi épület bontásáról. Egyetért abban, hogy a kidőlt sarkú, utcai épületet le kell bontani. Vizsgálják meg, hogy a költségek hogyan csökkenthetők, el kell-e bontani minden épületet.

**Markót Imre** polgármester egyetért abban, hogy a részleges szó összhangban van az előterjesztéssel, s a határozatban is számozzák az épületeket. Ha csak az udvari épületet bontják le, akkor rendben lesz biztonsági szempontok szerint.

**Marsi Péter** osztályvezető javasolja, hogy a 3. épületre, a garázsokra vonatkozó rész maradjon ki, az 1. és 2. épület állaga is kifogásolható és a főépülethez tartozik, az 5. épület pedig az udvari WC-kre vonatkozik, így 900 ezer forinttal kevesebb lenne a költség. Részletezi a költségek alakulását. Összegzi, hogy a képviselői javaslat szerint a 4. és 3. épület ne kerüljön bontásra. A szakértők véleménye szerint a közbeeső épület és a főépület bontására mindenképpen szüksége lenne, az udvari épületnek pedig jelenleg nincs funkciója, nem lakott egyik lakás sem.

**Markót Imre** polgármester kéri, hogy az 1. sz. határozati pontot úgy módosítják, hogy a *„részbeni elbontásához (****1. és 2. és 5. számú épület)*** *elbontása”.*

**Szabó Péter** képviselő ezt el tudja fogadni, így módosító indítványát visszavonja, ha ezt Polgármester Úr előterjeszti módosító indítványként, illetve az előterjesztés részének tekinti.

**Markót Imre** polgármester kéri, hogy a határozati javaslat 1. számú pontja úgy szóljon, hogy

1. *„Törökszentmiklós Városi Önkormányzat Képviselő-testülete (továbbiakban Képviselő-testület) hozzájárul a természetben 5200 Törökszentmiklós, Kossuth L. u. 122. sz. ingatlan részbeni elbontásához (az utcai, a közbeeső és az udvari WC épület), a bontott anyag hasznosításához.”*

**Markót Imre polgármester a módosítássokkal teszi fel szavazásra az előterjesztést**. **Szavazás után megállapítja, hogy a Képviselő-testület jelen lévő 10 tagja 10 igen egyhangú szavazattal meghozza következő határozatát:**

**162/2016.( VI.14. ) Kt. számú**

**H a t á r o z a t:**

**Az 5200 Törökszentmiklós, Kossuth L. u. 122. sz. ingatlan bontásáról**

1. Törökszentmiklós Városi Önkormányzat Képviselő-testülete (továbbiakban: Képviselő-testület) hozzájárul a természetben 5200 Törökszentmiklós, Kossuth L. u. 122. sz. ingatlan részbeni elbontásához (az utcai, a közbenső és az udvari WC épületének), a bontott anyag hasznosításához.
2. Az épület elbontását követően a korábban készített a főépítész által jóváhagyott terven alapuló kerítést kell az ingatlanon emelni.
3. A Képviselő-testület a bontás, és az ingatlan elkerítéséhez szükséges 15 900 000 Ft forrást a 2016. évi költségvetésében, a beruházási tartalék terhére biztosítja.
4. A Képviselő-testület felhatalmazza Markót Imre polgármestert, hogy az ingatlan elbontásának, kerítés kialakításának érdekében eljárjon.

Felelős: Dr. Majtényi Erzsébet jegyző

Határidő: Azonnal

Erről értesülnek:

1. Markót Imre polgármester
2. Dr. Majtényi Erzsébet jegyző
3. VESZ
4. Közpénzügyi Osztály
5. Városfejlesztési Osztály
6. Irattár

**Markót Imre** polgármester megállapítja, hogy további hozzászólás nincs. Köszöni az ülésen való részvételt, az ülést bezárja.

K.m.f.

 **Markót Imre**  **Dr. Majtényi Erzsébet**

 polgármester jegyző